
I. Dvi apysakos 


Neperseniai pasirodė p. V. Mykolaičio-Putino apysaka „Alto- 
rių Šešėly“ ir J. Gintauto „Tiesiu Keliu“. Abi apysakos apima po 
tris tomus ir abi rašo apie tą patį dalyką, būtent, kunigų veiklą Lie- 
tuvoje; abiejų stambiausieji metmenys yra tie patys: katalikų ku- 
nigo santykiai su moterimis. Nepaisant šitų bendrumų, tiedvi 
apysakos skiriasi viena nuo kitos nemažiau, kaip ugnis nuo van- 
dens ir šviesa nuo tamsos. Šeši tomai apie vieną dalyką Lietu- 
voje yra taip svarbus reiškinys, jog nedera praeiti pro jį, neįžiū- 
rėjus, kas ten yra iš tikrųjų? 

Iš Lietuvos katalikų dvasiškijos sąrašo, vadinamo „Elen- 
chus“, galima sužinoti, kad mūsų šalyje yra apie 1076 katalikų 
kunigai. Tai jau gana stambi mūsų šviesuomenės dalis. Ji nuolat 
suseina su vaikais ir su užaugusiais žmonėmis. Ji mokina liaudį 
ir veda gana daug stambių įstaigų. Iš to viso matyt, kad kata- 
likų dvasiškija nemaža reiškia mūsų kultūros gyvenime. Kam rū- 
pi ta kultūra, tam taip pat turi rūpėti ir klausimas, ar sveiką gy- 
venimą gyvena katalikiškoji mūsų dvasiškija? 

P-nas Mykolaitis rašo, kad jam rūpėję, ar kunigas, susirin- 
kęs „savyje visokeriopų gabumų ir talentų, juos auklėjo, ar žudė? 
Ar jie jame derinosi, ar piovėsi? Ar kunigišką jo charakterį jie 
stiprino, ar skaldė? Kas maitino iki šiol Lietuvos kunigo idea- 
lizmą? Kaip eina vyriausiojo tiesioginio kunigo idealo realizavi- 
mas Lietuvos bažnyčioje? Kas kartas nuo karto pastumia vieną 
kitą gabų Lietuvos kunigą mesti kunigavimą, kaip jis pats prie 
to prieina ir koks jo likimas?“ (Altorių Šešėly, I, 8, 9). Visi šie 
klausimai labai turėtų rūpėti kultūros istorikui ir dar labiau tau- 
tos bei Bažnyčios veikėjui; bet ir apysakos rašytojas turi teisės 
juos liesti Man jie rūpi ne literatūriniu savo šonu, bet kultū- 
riniu ir religiniu. Šitas tad dvi apysakas imu svarstyti ne kaip | 
literatūros kritikas, o kaip žmogus, jaučiąs pareigos tarnauti savo 
Tėvynei ir jos daugumos tikybai, kuri ir man pačiam yra di- 
džiausia dvasios brangenybė, 

II. Apysakos ir jų tezės 


Perskaitęs „Altorių Šešėly“, radau paliestus anaiptol ne vi- 
sus tuos klausimus, kuriuos autorius suminėjo aukščiau padė- 
toje citatoje. Jam labiausiai rūpėjo ekskunigo problema. Eksku- 
nigą jis aprašė nuo pat pirmųjų klierikavimo dienų iki oficijalaus 
pareiškimo, išsiųsto vyskupui, kad atsisakąs kunigauti. Svarbi 
pas mus ir nukunigėjimo problema, nes paskui čekus mes eks- 
kunigų nuošimčio didumu esame, bene, pralenkę visas kitas tau- 
tas. Kitados florentietis Dantė yra parašęs: „Džiaukis, Florencija, 
tavo vardas garsus pragare“. Aš savo Tėvynės nekviečiu džiaug- 
tis,. nes kiekvienas nukunigėjimas yra žymiai blogesnis ir žalin- 
gesnis už kreivą priesaiką teisme. Jei tad šitoje srityje ėsame priėję 
arti prie pasaulinio čempijonato, tai nematau priežasties linksmin- 
tis, bet yra mums rimto reikalo ištirti dalyką su jo priežastimis. 

Apysaka nėra pati geriausia priemonė bet kokiems tyrinėji- 
mams atlikti, bet ji gali duoti, ir dažnai duoda, įdomios tyrinėji- 
mams medžiagos. Kartais ji apšviečia tyrinėjamąjį dalyką savo 
šviesa ir parodo tokių kampelių, į kuriuos mokslininkas šiaip 
nebūtų žiūrėjęs. P-nas Mykolaitis nusiskundžia kritikais, kurie jo 
Vasarį charakterizavę taip, lyg tasai „nebebūtų nei įspėjimas, ne 
pavyzdys, nei pamokymas“ (Literatūros Naujienos 1934 m., 3 Nr. 
2 p. 4 skl.). Tiesą sakant, Vasaris nėra nei pamokymas, nei pa- 
vyzdys, bet yra toks pat įžulus įspėjimas mūsų kultūrai, kaip 
mūrinei triobai plyšys, einąs nuo stogo iki pamatų apačios. 

„Altorių Šešėlio“ autorius myli ekskunigą, pateisina stam- 
biąsias, tik retkarčiais papeikdamas smulkesniąsias jo klaidas, ne- 
gailestingai ir neteisingai tamsiais suodžiais piešdamas jam prie- 
šingos krypties asmenis, idealizuodamas degenerato bruožus eks- 
kunigo būde ir elgesyje. 

Šitos rūšies kūrinius Lietuvos visuomenė vadina tendencin- 
gais raštais. Prancūzai tokias apysakas vadina „les romans a la thė- 
se“ (apysakos su tezėmis). Naujoje prancūzų literatūroje buvo labai 
daug pirmaeilių apysakų su tezėmis. Viktoro Hugo „Notre Dame 
de Paris“ ir „Les Misėrables“ pateko į katalikams draudžiamų 
knygų indeksą, dėl to, kad jų tezės neigė katalikybės dogmas. 
Su katalikiškomis tezėmis buvo Fr. Coppė „Le Coupable“, Paul 
Bourget'o „Un Divorce“ ir beveik visi vėlesnieji jo kūriniai. Tezę 
turi ir nekrikščionies Emilio Zola „Lourdes“. Žymėtinas pran- 
cūzo E. Zola ir lietuvio Mykolaičio bendras bruožas, kad apra- 
šinėdami bažnytines katalikų iškilmes, temato tiktai išorinę jų iš- 


vaizdą, visai nejausdami jų prasmės, nė reikšmės, Žydų tikybo- 
je gimusiam ir mirusiam Zola tai pritinka; bet kaip tas pats reiš- 
kinys pasikartojo „Altorių Šešėly“ po aštuoniolikos p. Mykolai- 
čio kunigystės metų, tai jau yra tikra psichologinė mįslė. 

Pas mus tebėra, kitur dar neseniai ir ne visai tepraėjo tie 
laikai, kada apysakoms su tezėmis prikaišiota tų tezių turėjimą. 
Apysakos tezė, arba tendencija, sudaro jos tikslą, o tikslo turė- 
jimas apysakai buvo lyg nusikaltimas dėsniui, kad menas netu- 
rįs turėti tikslo. Aš šito dėsnio nepripažįstu. Grožis yra meno 
tikslas. Jei prie grožio prisideda dar ir teisinga mintis, tai iš to 
grožis dar labiau grožėja. Juk dviem veidams esant vienaip 
skaistiems, tas tampa gražesnis, kuriame spindi minties šviesa- 
Nei „Altorių Šešėly“, nei „Tiesiu Keliu“ negalime peikti už tatai 
kad abi tiedvi apysakos turi kiekviena savo tezę. 

Jųdviejų tezės nors kalba apie tą patį dalyką, tačiau yra, 
stačiai priešingos viena kitai. Literatūros kritikas „Vaire“ sako: 
„Ten kur kyšo nuoga tendencija, negali būti kalbos apie meniš- 
kumą“ („Vairas“ 1936 m. I Nr., 74 p). Kadangi pasaulyje nėra 
nuogesnės tendencijos už „Altorių Šešėlio“ pastangas išteisinti 
ekskunigą, tai išeitų, kad negali būti kalbos apie p. Mykolaičio 
apysakos meniškumą: Tačiau p. Tamošaičio redaguojamas laik- 
raštis savo dėsnio netaiko „Altorių Šešėliui“, nors apie tą roma- 
ną rašo tame pačiame numeryje, o tiktai „Tiesiam Keliui“. Aišku, 
kad minėtam „Vairui“ Putino tezė patinka, o Gintauto nepatin- 
ka. Naivu būtų manyti, kad žmonės, kalbėdami apie literatūrą, 
užmiršta visa kita. 

Gintanto apysakos yra tiktai viena tezė, būtent: dar yra Lietu- 
voje katalikų kunigų, sąžiningai einančių savo pareigas. Tai minčiai 
reikšti ir vaizduoti Gintautas sukūrė Sauliaus tipą. P-nas G. Pu- 
žas teisingai pastebi, kad Saulius yra Vasario antitezė (Vairas, 
1936, I, 75). Šis pastarasis p. Mykolaičio sukurtas stačiai prie- 
šingam uždaviniui. Kritikuodamas savo kritikus „Altorių Šešėlio“ 
autorius sako: „Turime pavyzdžių, kada autorius norėjo viena, 
o davė kita“ (Literatūros Naujienos 1934 m. 2 Nr., 4 p. I sk.). 
Nepaisydamas ko p. Mykolaitis norėjo, o žiūrėdamas tik to, ką 
jis davė savo kūrinyje, aš aiškiai matau, kad pirmutinė ir ryš- 
kiausia jo tezė yra, jog nukunigėjimas — tai pasitraukimas iš su- 
gedusios aplinkumos. 

P-nas Mykolaitis randa tinkama išdidžiai kalbėti apie p. 
Graževičių, bet tenemano „Altorių Šešėlio“ autorius, kad mes, 
Lietuvos kunigai, taip mažai teišmanome, jog nebežinosime nė 

ką tas literatas yra mums davęs. Jo duotoji mums dovana pra- 
tenka pro jo talentą, kurį šelpėme, ir pro literatūros ribas. Jo 
dovana yra verta jo paties. Ne del jo nė šis straipsnis rašomas, 
o dėl to tūkstančio sąžiningų darbininkų, kuriuos jis pastatė už 
savo purvais tepto paravano. Tas autorius gali džiaugtis, kad 
savo sielos aukštumui atatinkamu būdu pasielgė su kunigais, ne 
su karininkais. 

P-nas Z. Kuzmickis įtraukė į lietuvių literatūros kursą aukš- 
tesnioms mokykloms, sakydamas: „Laikiausi, kaip visuomet, Švie- 
timo Ministerijos nustatytos programos; turėjau galvoje ir tuos 
programos pakeitimus, kurių yra sudarytas projektas“ (Z. Kuz- 
mickis, Lietuvių Literatūra, V dalis. Pratarmė). Jis nebūtų drį- 
sęs, ir Švietimo Ministerija nebūtų leidusi jam padaryti panašaus 
įžeidimo nė vienai kitai tikybai, esančiai Lietuvos žemėje. Ka- 
talikai jaunuoliai ir jaunuolės, perskaitę „Altorių Šešėlį“, išsi- 
rinks iš to romano tai, ką jo autorius davė Katalikų Bažnyčiai, 
būtent, tezę, kad nukunigėjimas yra doras dalykas, ir jos įrody- 
mus, kad mūsų krašto katalikų kunigija yra sugedusi, kad ku- 
nigiškosios skaistybės įstatymas yra griautinas prietaras, kad se- 
minarija ir kunigavimas stelbia talentus. Visi tie posakiai, įvilkti 
į mėgiamą jauniems apysakos rūbą, riebiai pagardinti įvairios rū- 
šies skandalingomis scenomis, katalikiškosios jaunuomenės sie- 
lose sukels nerimo ir netvarkos. Niekas negalės jos išvengti, nes 
p. Kuzmickio padėtis Švietimo Ministerijoje veiks į mokytojus, 
o mokytojai į moksleivius ir moksleives. To viso vaisius bus, 
kad beveik visa katalikiškosios mūsų šalies moksleivija išeis iš 
auklėjimo įstaigų su netvarka sielose ir bus tikusi tiktai netvar- 
kai, kitaip sakant ardymo darbams. Netvarka yra ardymo šalti- 
nis ir vaisius. 

Šitam kenksmingam dvasios maistui Gintautas savo apysa- 
koje „Tiesiu Keliu“ patiekė vaistų; bet nenumanu, kad jie būtų 
imami į aukštesniųjų mokyklų lietuvių literatūros programą. P-nas 
G. Pužas sako, kad Gintauto įsitikinimų reiškėjas Saulius esąs 
„Sutvertas ne gyvenimui, o vien tik maldai, ir toks šventas, kad 
jokios gyvenimo pagundos negali jo įveikti“ (Vairas 1936, I, 75). 

Tačiau Sauliaus tipo žmonių Lietuvoje yra virš penkiolikos 
kartų daugiau kaip Vasario tipo. Tokie kaip Saulius yra kaip tik 
gyvenimui sutverti. Jie mokėjo kovoti su polonizacija, 
su okupantų priespauda. Jie mokino ir šelpė knygnešius, jie ap- 
tarnaudavo unijotus, užsitraukdami galingos valdžios nemalonę. 
Neflirtuodami nei su Liucėmis, nei su Auksėmis, nei su Reine- 

kienėmis, jie drįso kentėti skaudžių smūgių, sąžiningai eidami 
savo pareigas. Jie dar ne visi yra išmirę, bet iškilusiems po Di- 
džiojo Karo ir gausiai apmokamiems rašytojams nesenos praei- 
ties tikriausieji, beveik paprastieji sąžiningų žmonių veiksmai jau 
atrodo lyg iš pasakų imti didvyrių žygiai. Taip nedaug metų 
praėjo, o toks didelis skirtumas tautos dvasioje pasidarė, kad 
kasdieniniai geidulių suvaldymo, sąžiningų pareigų ėjimo veiks- 
mai jau atrodo nebejtikėtini! Viena, jų beveik negirdėt per nuo- 
latinius sensacingiausius pranešimus apie išeikvojimus ir kitas 
nesąžiningumo rūšis; antra, išgirstančių akys ir ausys jau taip 
apneštos nesąžiningumų dūmais ir purvais, kad sąžiningo ilgė- 
sio nebeišgali nei matyti, nei girdėti. Tačiau kol kas, sąžinė dar 
nėra tiek sunykusi, kad galėtų atvirai papeikti Gintautą už sąži- 
ningo žmogaus iškėlimą aikštėn. Nebelieka kitos išeities, kaip ji 
peikti už tendenciją. Bet tendencija čia nieku nekalta. Valia Pu- 
tinui turėti savo tezių, valia ir Gintautui. 


III. Nukunigėjimas ir kunigų daugumos dorovė 


Aniptol nepeikdamas p. Mykolaičio apysakos del tezių 
turėjimo, jaučiu savo pareigą įžiūrėti, kokia tų tezių vertė. Negi 
galima vienon eilėn statyti melo, klaidos ir tiesos. Klaida neigia 
tiesą, nežinodama jos, o melas ją neigia žinodamas. Kiekviena 
tezė būna: arba tiesa, arba klaida, arba melas. Kadangi p. My- 
kolaitis nuo savo įsišventimo 1915 m. iki apysaką baigiant 1933 
m. buvo katalikų kunigas, tai jo tezėse, liečiančiose kunigų gy- 
venimą, turėtų būti tik mažų klaidų. Taip ir mano didelė skai- 
tytojų dauguma, ypač moksleivija. Bet iš to negalima daryti nai- 
vios išvados, būk tos tezės reiškia tiesą. P-nas Mykolaitis rašo: 
„Tiesą pasakius, čia aš nelabai tikiu savo kritikų nuoširdumu“ 
(Literatūros Naujienos 1934 m. 3 Nr., 2 p. 4 sk). Nematyt prie- 
žasčių, dėl kurių labiau reikėtų vertinti p. Mykolaičio nuoširdumą. 

Formuluodamas stambiausiąją „Altorių Šešėlio“ tezę, aš pa- 
sakiau, kad ji teigia, jog nukunigėjimas esąs pasitraukimas iš 
sugedusios aplinkumos. Skaitytojui pulte puola į akis, kiek ta 
apysaka prikaišioja nenuoširdumo Vasario draugams klierikams, 
seminarijos profesoriams, inspektoriui, rektoriui ir kitiems para- 
pijoje dirbantiems kunigams. Pats Vasaris nuoširdus yra tik su 
Liuce, Reinekiene, Aukse, bet per išpažintis iš pat pradžių jis 
nėra nuoširdus, kol dar mažas; neišmoksta jis nuoširdžiai atliki- 
nėti išpažinties nė seminarijoje, bet su nuodėmklausiu veda tam 

tikrą politiką rūšiuodamas nuodėmes, kai kurias pasisakydamas, 
kaikurias pasilikdamas rezerve kitai savaitei (A. Š. I, 42). 
„Naujapolio prelatas Girvydas „Altorių Šešėlyje“ skelbia 
veidmainingą taisyklę. To paties miesto gimnazijos kapelionas 
d-ras Laibys dar ciniškiau ją komentuoja: „Griešink, bet neapos- 
tazuok“ (A. Š. II, 111). Kunigas prieš apostaziją tur pereiti veid- 
mainiavimo purvyną ir Vasaris yra tai padaręs. Ekskunigas iš- 
eina iš tarpo tų kunigų, kurie vieną skelbia, kitą daro; vienaip 
atrodo, kitaip yra. Per keletą, kelioliką, ar kelias dešimtis metų, 
tas nenuoširdumo įprotis įmirksta, taip sakant, į jų kaulus ir kau- 
lų smegenis. Bet taip yra tik su nukunigėjusiais ir nukunigėji- 
mui artimais. Tačiau aš pažįstu vieną nukunigėjusį, o vis dėlto 
nuoširdų žmogų. Taigi nenuoširdumo priekaištas, kurį „A. Šešė- 
ly“ randame mestą kunigams, tetinka tik mažai dvasiškijos daliai. 
Kanauninkas Kimša atvaizduotas svaiginančių gėrimų mėgė- 
ju ir puotų ruošimo specialistu. Jo klebonijoje gyvena neteisėta 
jo duktė. D-ras Laibys, kunigas ir jaunuomenės auklėtojas, ap- 
rašytas ciniškai prisipažįstąs, kad daug pastangų išeikvojęs sve- 
timos ištekėjusios moteries palankumui laimėti (A. Š. II, 107). 
Vikaras Stripaitis apie moterį išsitaria begėdiškai (ib. 184). Liaudį 
jis sąmonina, organizuoja, rūpinasi jos ekonominiais reikalais tik 
tuo tikslu „kad savo rankose turėtų daugiausia žmonių“ (ib. 57). 
Į savo prekybą jis nori įvelti jaunesnį kunigą, šiam nesupranta- 
mais tikslais (58 p.), ir pagaliau, primuša pusgalvį berną (ib. 94). 
Klebonas Platūnas nesirūpina nei Dievu nei bažnyčia, nei žmo- 
nių sielomis, tik savo ūkio darbais ir galvijais (ib. 12, 13); jis 
pyksta ant vikaro už švaros grąžinimą bažnyčion (ib. 78). Tai 
tik maža dalis tų spalvų, kurias p. Mykolaitis pavartojo kunigi- 
jos daugumui apteršti, kad pateisintų „gabaus kunigo“ Vasario 
nukunigėjimą. Apteršimo darbas atliktas pilnai ir gausiai, bet, tie- 
sa, iš to nieko nepelnė. Visi tie tamsieji dažai yra imti iš tos 
kunigų dalies, kuri artimiausia ekskunigams. Toji dalis gamina 
visą skandaliukų ir skandalų medžiagą, taip skanią giminingu tu- 
riniu ir dvasia „Altorių Šešėliui“ raštų autoriams. Būdamas se- 
nesnis metais už p. Mykolaitį, pirmiau už jį esu išgirdęs šūkį 
„Griešink, bet neapostazuok“. To šūkio autorius keleriais metais 
prieš „Altorių Šešėliu“ pasirodant parašė savo vyskupui lygiai 
tokio turinio pareiškimą, kokiu baigiasi trečiasis p. Mykolaičio 
romano tomas. 
Lietuvos kunigų dorovės žemumą berodydamas „Altorių 
Šešėlio“ autorius II-me tome aprašo Naujapolio atlaidų pietus ir 

nesigaili tirštai tamsių dažų. Besigilindamas į dialektiką jis rašo: 
„Kaikurie, jau ir senyvi kunigai nenorėjo sutikti, kad esama to- 
kių dvasiškių, kurie, pasak Laibio, pragirtuokliavę naktį eitų mi- 
šių laikyti, arba juo labiau sukinėtųsi apie svetimas žmonas“ 
(A. Š. II, 104). Šitas nežinojimo faktas iškeltas aiškiu tikslu atsa- 
kyti į jį ir suderinti su kunigų ištvirkimo teze. Suderinimo už- 
davinį atlieka kapelionas Laibys. Jam į lūpas įdėta žodžiai: „Yra 
tokių šventų tėvelių, kurie per visą savo amželį mano, kad visi 
jo konfratai gyvena taip šventai, kaip ir jie patys“ (ib.). „Matai 
tamsta, kunigai iš viso atsargūs, o laidokai dvigubai. Laidokai į 
savo kompaniją neištikimų nepriima, o naivūs šventuolėliai daž- 
niausia nemato, kas čia pat jų pašonėj dedasi. Laidokas pas tokį 
nė išpažinties neina“ (ib. 105). 

Man šitą straipsnį rašančiam, neteko laimės būti „tokiu 
šventu tėveliu“, nors ir laidokų kompanijos neteikdavo man sa- 
vo pasitikėjimo. Nelabai to pasitikėjimo nė reikia norinčiam tei- 
singai pažinti mūsų dvasiškijos aukštumas su žemumomis. Tam 
tikslui turiu kitų priemonių ir pagrindų. Seminarijoje viename 
kurse su manim buvo 14 draugų, aš pats buvau penkioliktas. 
Akademijoje turėjau 26 draugus, pats būdamas 27-tas. Viso la- 
bo tad su manim buvo 40 žmonių; ne 41, nes vienas seminarijos 
draugas buvo taip pat ir Akademijoje tuo pačiu laiku su manim, 

Iš tos keturiasdešimties asmenų vienas nukunigėjo; tai su 
daro 2,5 nuošimčio. Trys, t. y., 7, 59/,, nors per naktį girtavę Mi- 
šių laikyti neidavo, bet išgerti mėgdavo. Iš tų keturių draugų, 
sudarančių 109/, du yra mirę, vienas paliegęs, o vienas tebeda- 
lyvauja tokiose kompanijose, į kurias „neištikimų nepriimama“. 
Iš to paties keturių dešimčių asmenų būrio vienas tapo arkivys- 
kupu ir, garbingai eidamas pareigas, mirė. Žmonės meldžiasi jo 
užtarymo ir gana dažnai patiria nuostabios palaimos. Du yra 
vyskupai; keturi yra prelatai, kurių vienas generalvikaras ir vie- 
nas seminarijos rektorius; du yra pasižymėję mokslo darbais ir 
profesoriauja universitete; keletas yra gražiai savo amžį užbaigę, 
jauni mirdami; likusieji tebegyvena ir sąžiningai eina dekanų bei 
klebonų pareigas. Jų gabumai gana įvairūs, ir pagal tai įvairus 
darbo plotis bei našumas. Dorovės įžvilgsniu jie vieni arčiau, 
kiti toliau panašūs į Gintauto atvaizduotąjį Saulių. Tarp jų yra 
skirtumų, kilusių iš to, kad ne vienaip turtingos būta kiekvienam 
atitekusios prigimties. 

Negalima sakyti, kad du manieji kursai būtų buvę išimtinai 
laimingi. Kol seminariją pabaigiau, mačiau pirma savęs keturis 

aukštesnius ir kitus keturis žemesnius kursus. Bestudentaujant 
Akademijoje, teko pažinti tris aukštesnius ir tris žemesnius už 
savąjį kursus. Buvo laimingesnių už mūsiškį, buvo ir blogesnių. 
Visas stebėjimo plotas apėmė 300 su viršum žmonių ir tęsėsi 
45 metus. Galų gale absoliutūs skaičiai platesniame stebėjime 
yra keleriopai didesni, bet nuošimčiai išeina beveik tie patys. 

Iš 11 šimtų Lietuvos kunigų 30 yra n ukunigėjusių, priskai- 
tant ir neseniai mirusius; tai sudaro maždaug 3 nuošimčius. Sta- 
tistika negali parodyti, kiek yra vingiais einančių šiaudadūšių, 
kurie nuolat puola dažnai kelia ir vėl virsta. Priskaitykim prie jų 
pamėgusius purviną guolį gobšius ir veidmainius, tai susidarys 
nukunigėjimui artimų asmenų rūšis, kurią Kristus ir Bažnyčia 
vadina samdininkais, o šv. Povilas melagingais broliais (2 Kor. 11 
26). Visas tas nevykėlių būrys krypsta į nukunigėjimą, kuriam 
šiandien sąlygos ypatingai patogios ir privilegijuota padėtis už- 
tikrinta. Ištikimų savo pareigoms kunigų įeigos šiandien Lietu- 
voje yra juokingai mažos, sulyginus su ekskunigų pajamų vidur- 
kiu. Taigi nukunigėjimui artimos sielos naudojasi nukunigėjimo 
lengvatomis ir suprantama, kodėl toks didelis pas mus nukuni- 
gėjusių nuošimtis, kodėl taip aukštas mūsų tarptautinis šios sri- 
ties rekordas. Ta pati priežastis padaro, kad nukunigėjimui arti- 
mų dvasiškių skaičius yra ne daugiau penkių sykių aukštesnis 
už ekskunigų skaičių. 

Pridėjus tą 159/, silpnai kunigystės besilaikančių ir jai savo 
elgesiu kenkiančių asmenų prie anų 39/5; ekskunigų, gausime vi- 
so labo 189/, atmatų. Tas nuošimtis yra taip didelis, kad suda- 
ro labai rimto pagrindo susirūpinti jo mažinimo priemonėinis. 
Šalia kenksmingųjų atmatų dar yra tam tikras kiekis neveiklių 
aptingėlių, iš kurių nėra nei blogo, nei gero. Statistika jų neap- 
čiuopia, bet paėmus vienos kurios vyskupijos sąrašus ir žinant, 
kokia kur yra katalikiškosios veiklos būklė, galima gauti šiokio 
tokio pagrindo spėlionėms. Savąsias spėliones sulyginus su nuo- 
monėmis dekanų, pažįstančių savo dekanatus, išeina, kad neveik- 
liųjų gali būti iki 59/,. Ir tuos pridėjus prie anų aštuoniolikos, 
gauname 239/; asmenų, nestovinčių savo aukštumoje. Likusieji 
770/, yra arba pavyzdingi, kaip Sauliai, arba jiems artimi sąžinin- 
gi prisiimtųjų pareigų vykdytojai. 

Visus žmones, kurie tik yra perėję per kunigų auklėjimo 
įstaigas, galime suskirstyti į penkias kategorijas, būtent: 1) pasi- 
traukusieji iš dvasinio luomo prieš priimant šventimus, 2) įšven- 
tinti ir nukunigėjusieji, 3) nukunigėjimui artimi, 4) ištikimieji pa- 


SS MD, 


Prrrsrr „LT (1 
ŠA 


reigoms ir 5) pasižymėjusieji. Šitame suskirstyme sprendžiamuo- 
ju šventimu aš imu subdijakonatą lotynų apeigose ir dijakonatą 
rytų apeigose, Svarbu ne tiek šventumo laipsnis, kiek galutinis 
ir neatšaukiamas žmogaus pasivedimas amžinajai Evangelijos tar- 
nybai. 

Mes dvasiškiai gerbiame pirmosios kategorijos žmones. To- 
kių daugiausia pasireiškia pirmaisiais ir antraisiais seminarijos 
metais, bet būna ir vėliau, A. a. Liūdas Noreika pasitraukė atgal 
į pasaulį, gavęs teologijos kandidato laipsnį trečiojo Akademijos 
kurso pabaigoje. Petras: Kriaučiūnas, kuris tautinę lietuvių sąmo- 
nę sužadino Marijampolėje ir pietinėje Lietuvoje, kitaip sakant, 
Sešupės baseine, taip pat nepriėmė šventimų, kad ir baigė tą pa- 
čią Akademiją, išbuvęs joje ketverius metus. Yra ir gyvų labai 
aukštas Lietuvos teismuose vietas turinčių asmenų su teologijos 
magistro laipsniu. Nejausdami noro dirbti kunigo darbą, jie jo 
nesiėmė, nedarė melagingų pažadų ir pasielgė sąžiningai. Pasi- 
traukiant iš dvasiškių luomo, jiems nebuvo reikalo jį teršti, nė 
tuo teršimu žeminti save. 

Į antrosios kategorijos žmones mes kunigai žiūrime taip, 
kaip karininkai žiūri į savo buvusį draugą, kuris iš jų pabėgo 
pas priešą kovos metu. Moralinei to perbėgimo vertei pridengti 
reikia trijų storų apysakos tomų. Nuo karininko ir nuo dvasiš- 
kio akių tų tomų storumas, nė jų skaičiaus didumas negali pa- 
slėpti šito perbėgimo nešvaruiną, bet naivių, ypač jaunų skaitytojų 
širdis gali suklaidinti. 

Pats p. Mykolaitis, jau užbaigęs savo kūrinį, rado reikalo 
ji papildyti. Pykdamas ant p. Graževičiaus, kam šis Vasariui pri- 
segęs dezertyro štampą, „Altorių Šešėlio“ autorius rašo: „Tokios 
štampos turi du galu ir yra labai reliatyvios. Sakysime, p. Gra- 
ževičius per nesusipratimą pateko į Želigovskio armiją, ir jį iš- 
siutė Vilnių pulti. P. Graževičius, nepaisydamas pavojų, pabėgo 
pas saviškius. Želigovskis, jei sučiuptų, baustų jį kaip dezertyrą, 
o mes sveikintume kaip narsų pasiryžėlį“ (Literatūros Naujienos 
1934 m. 2 n. 4 p. 4 sk). Mes galim būti dėkingi už šitą paaiš- 
kinimą, tiktai turime jį papildyti tuo, ką p. Mikolaitis žinojo, bet 
nepasakė, būtent, kad Vasaris, važiuodamas į seminariją, žinojo 
kuriam tikslui ji yra, ir kad per šešerius metus jis rūpinosi bei 
sugebėjo „nesiduoti jai sumalti“, pagaliau, kad seminarijos vy- 
riausybė amžiną dieną nebūtų leidusi jam šventintis, jei jis būtų 
pasisakęs, kas jis yra. Aišku, kad Vasaris per šešerius metus tu- 
rėjo gražios progos pažinti, kokį Vilnių jam teks pulti. 

Teęskime toliau p. Mykolaičio pavartotąjį prilyginimą. P. Gra- 
ževičius žinojo, kad Želigovskis ruošiasi pulti Vilnių, ir nuvykęs 
į to generolo stovyklą pasisiūlė stoti jo armijon, paskui per še- 
šerius metus mokinosi Želigovskio taktikos ir strategijos, paga- 
liau visomis jėgomis rūpinosi, kad Želigovskio štabo girnos ne- 
išmestų jo, Graževičaus, kaip nesumalamo akmenuko iš savo 
tarpo. Savo pasitraukimą iš Želigovskio armijos Graževičius būtų 
pasilikęs tam momentui, kada tas pasitraukimas minėto generolo 
tikslams bitų žalingesnis. Iš tiesų, Graževičius šituo atveju būtų 
buvęs ne dezertyras, 0... Aš atsiprašau p. Graževičių, kad jo 
gerbtiną pavardę pastačiau toje vietoje, kurioje turėtų stovėti Va- 
saris ir jo autorius. Kada lietuvis katalikų Bažnyčią prilygina Že- 
ligovskio armijai, puolančiai Vilnių, ir tame pačiame straipsnyje 
pasisako, katalikybę bei jos dvasiškiją gerbiąs, tai proto tebe- 
turįs žmogus nebegali toliau gerbti tokio autoriaus. 

Kas čia pasakyta apie p. Mykolaitį ir jo sukurtą Vasarį, tai 
nekreipiama į visus Lietuvos ekskunigus: jų yra įvairių. Jei p. 
Mykolaičiui, aprašant Vasarį, rūpėjo parodyti nukunigėjimas be 
smukimo doroje, tai tas tikslas nepasisekė. Bebandydamas ginti 
Vasarį, autorius pakiša skaitytojui medžiagą, iš kurios išeina, kad 
Vasaris buvo šnipas. Vasario dorovės klausimą dar teks mums 
paliesti vėliau, o dabar metas grįžti į nebaigtąją temą į Lietuvos 
katalikų dvasiškijos daugumos dorovę. Antrąją kategoriją jau už- 
baigėm, eime tolyn. 

Trečioji kategorija žmonių, ėjusių per seminarijas, susideda 
iš nukunigėjimui artimų ir jam giminingos dvasios asmenų. Juose 
vyrauja įspūdžiai ir jausmai, o protas ir valia eina vergų parei- 
gas. Kol jie jauni seminarijoje gyvena ir girdi kilnių idealų, tol 
gėrisi jais ir, pasitikėdami savim, prisiima kunigo pareigas. Išėju- 
sius iš seminarijos, juos pagauna gyvenimo sūkurys ir neša to- 
lyn nuo idealų. Įvairių įspūdžių pagauti, tie žmonės įvairiais bū- 
dais nukrypsta nuo prisiimtų pareigų. (Gana griežta seminarijos 
santvarka, dorovinių pratybų gausumas, teoretinė ir praktinė as- 
ketika per keletą metų, anot Gintauto Sauliaus, užmuša jaunuo- 
lyje kas gyvuliška, iškelia ir sustiprina kas žmogiška. Daugumoje 
to darbo vaisiai ir išlieka visam amžiui. Dėl to dauguma pri- 
imančių aukštuosius subdijakono, dijakono ir kunigo šventimus 
būna pareigos ir sąžinės vyrai. Šitie sudaro ketvirtąją ir penktąją 
kategoriją. Trečioje belieka tik tie, kurie anot „Altorių Šešėlio“ 
„nesidavė seminarijai sumalti“ (A. Š. I, 47). Vieni dėl stipraus 
sibaritizmo prigimtyje, kiti dėl beprotiško vėjavaikiškumo, treti dėl 

sugedusių iš pasaulio atsineštų nuomonių nesuprato seminarinio 
auklėjimo naudos ir nesidavė atpalaiduoti protą ir valią iš po 
įspūdžių priespaudos. Tie, išėję iš seminarijos, veikiai netenka 
idealų ir patenka į girtybės, ištvirkimo ar gobšumo spąstus. 


IV. Seinų Seminarija 


Ne apysakos sumetimais, o kultūros reikalų akimis žiūrint 
į gyvenimą, reikia pripažinti, kad trečiosios kategorijos kunigų 
nuošimtis iš gerai vedamos seminarijos išeina mažesnis, o iš 
blogai vedamosios — didesnis. Dvi apysakos, apie kurias ši- 
tame straipsnyje kalbu, sudaro faktą mano pasakymui įrodyti, 
kad jųdviejų autoriai ir manyte nemanė to fakto sudaryti. Gin- 
tautas ir Putinas aprašo tą pačią seminariją. 

Anot Gintauto, Sauliui seminarijoje esant, jos inspektorium, 
arba vice-regensu, buvo Kėkštas. Iš paminėtų apysakoje asme- 
ninių bruožų jau galime aiškiai suprasti, kad tuo vardu pava- 
dintas prelatas Eliziejus Strimavičius. Abejonių nelieka žinan- 
čiam, kad jo tėviškę apylinkės žmonės vadina Kėkštais. Tuo pa- 
čiu laiku toje pačioje seminarijoje buvo profesorius Pranciškus 
Augustaitis, kurį klierikai pravardžiuodavo Lybiu, o Gintautas, 
paminėjęs aiškias jo būdo ir gabumų žymes, vadina jį Lybaičiu 
(Tiesiu Keliu I, 131—136). Kadangi moksleivis Saulius, prieš 
įstodamas seminarijon, buvo gimnazijos inspektoriaus Botyriaus 
vaikų korepetitorius, o Botyrius tegyveno Marijampolėje, inspek- 
toriaudamas tik vienerius 1884/5 mokslo metus, tai numanome, 
kad Saulius buvo klierikas 1885—1890 metais. Tą. seminarijos 
laikotarpį matome teisingai ir aiškiai aprašytą Gintauto kūri- 
nyje „Tiesiu Keliu“. Aprašymas yra pilnas ir teisingas, nors žo- 
džių pavartota nedaug. 

Putinas savo Vasarį į tą pačią seminariją įveda žymiai vė- 
liau, būtent, po 1905 m. supurtymo, kurio metu Vasaris tebebu- 
vo Marijampolės gimnazijoje. Jam atvykus į Seinus, seminarijos 
profesorių namai jau buvo pastatyti sode ir laiptai į palėpę iš 
antrojo aukšto jau buvo „žiurkininku“ (A. Š. I, 71). Tie pakei- 
timai buvo įvykę, prelatui Krajevskiui, išėjus iš seminarijos rek- 
torių į vyskupijos administratorius. Vasario laikais rektoriauja 
lietuvis Valeškevičius ir inspektorius yra lenkas Mazurkovskis 
(A.Š. I, 26. 27). Jųdviejų psichologijos p. Mykolaitis nesuprato, 
bet išorinės išvaizdos individualius bruožus taip aiškiai paminėjo, 
kad lengva pažinti prelatą Vincą Blaževičių ir kanauninką Ro- 
mualdą Jalbrzykowskį. Prelatas Blaževičius tapo rektorium, ka- 

nauninkui Jonui Giedraičiui pasitraukus iš tos vietos apie 1908 m. 
Taigi „Altorių Šešėlyje“ matome Seinų seminariją paskutiniais 
šešeriais prieš Didįjį Karą metais. Nors jai aprašyti p. Myko- 
laitis pavartojo labai daug žodžių ir vietos, bet kalbos dauguma 
suėjo į asmenines Vasario smulkmenas ir į išorinės santvarkos 
trupinius. Klierikų minčių kryptys su jų objektais liko nepaste- 
bėti, teminėti tiktai mažytės jų kuopelės reti susirinkimai ir tai ne- 
pilnai.  Nedarau priekaišto autoriui; jis naudojosi Vasario dieny- 
nu, o Vasaris buvo atsargus klierikas. Ko nematė seminarijoje 
jaunas klierikas, to nematė nė profesorius Mykolaitis. Jauni 
žmonės paprastai nemato visos tos įstaigos, kurioje jie mokinosi; 
ir ką mato, tai regi subjektyviai. Yra skirtumo tarp Putino ir 
Gintauto, kad pirmasis tepakartojo tiktai klieriko įspūdžius; an- 
trasis pažiūrėjo į savo išeitąją seminariją pagyvenusio žmogaus 
akimis. Šis pastarasis nebuvo užmiršęs, kas jo matyta jaunat- 
vėje, ir nepraleido to, ką buvo matęs, nors tai buvę jaunam neįdomu. 

Taigi „Tiesiame Kelyje“ turime Seinų seminariją 1885— 1890 
metais, o „Altorių Šešely“ tą pačią įstaigą 1908—1914 m. Imant 
dėmėsin abiejų aprašymų gerumus ir trūkumus, liekasi aiški tiesa, 
kad XIX šimtmečio pabaigoje auklėjimas Seinų seminarijoje buvo 
sveikas ir protingas, kad ir ne visai be priekaištų, o XX-am- 
žiaus pradžioje jau buvo žymiai Ir net apgailėtinai pagedęs. 
P-nui Mykolaičiui teko būti tos įstaigos auklėtiniu, kai jos smu- 
kimas buvo pasiekęs žemiausiąjį laipsnį. Begu kuris psicholo-. 
gas abejos, kad tas smukimas paveikė p. Mykolaičio dvasią, ku- 
rios vaisius yra „Altorių Šešėly“. Skaudi tragedija, kad išėjęs 
iš seminarijos p. Mykolaitis nusikratė to gero, kuris buvo prie 
jo prilipęs, o nemanė nusikratyti to blogo, kuris buvo giliai įstri- 
gęs. Tos tragedijos priežastis yra ta p. Mykolaičio sielos savy- 
bė, kurią vadiname kongenijalumu neigiamybėms. Šita savybė 
matyt ir Vasaryje, kuris džiaugėsi nesidavęs seminarijos girnoms 
nei sumalti, nei išmesti. Šita savybė žada Lietuvos kultūrai dar 
daug didesnių, rasi, pasibaisėtinų tragedijų. Kongenijalumas nei- 
giamybei šiandien plačiai reiškiasi „visose mūsų tautos inteligen- 
tų kryptyse ir, rodosi, didėja liaudyje. Jei iš jo neišsigydysime, 
Dievas žino, kas pasidarys su mumis. 

Buvau ir aš prelato V. Blaževičiaus mokinys. Jam esmi ir 
būsiu dėkingas už aiškias ir turiningas filosofijos pamokas. Jo 
adresu keletą kartų man iš tėviškės atėjo užlipintuose vokuose 
draustų lietuviškų, iš Prūsų pargabentų raštų. Mat, ir aš esu 
tos pačios Seinų seminarijos auklėtinis, buvęs joje nuo 1890 iki 

1895 m. kada kun. V. Blaževičius buvo tik profesorius, bet dar 
ne rektorius. Aiškiai atsimenu paskutinius prelato Krajewskio 
ir pirmuosius kanauninko Giedraičio rektoriavimo metus. Nema- 
lonu, bet reikia pripažinti tiesą, kad prel. Blaževičius, kaip pui- 
kus buvo profesorius, taip nevykęs buvo rektorius. 

Tai matė ir liūdėjo dauguma prieš 1908 m. baigusių tą 
seminariją kunigų. Tą smukimą žinojo ir kitų vyskupijų dva- 
siškiją. „Draugijoje“, kuri buvo redaguojama Kaune, atseit, ki- 
toje vyskupijoje, buvo rimtų atsargių straipsnių, o „Garnyje“ 
skaudžios satyros. P-nas Mykolaitis mini, kad Seinų rektorius 
„Draugiją“ pavadino net bedievišku laikraščiu (A. Š. I, 167). 
Pavartodamas smunkančios seminarijos trūkumus, kuriuos kuni- 
gų dauguma apgailestavo ir peikė, kaipo įrodymą tos daugumos 
sugedimui skelbti, p. Mykolaitis neparodė tinkamos profesoriui 
proto aukštumos. 

Lietuva šiandien turi tris seminarijas. Dievo, Tėvynės ir 
kultūros dėliai mes turėtume žiūrėti, kad tose seminarijose nejsi- 
gyventų smukimo dvasia, patogi nukunigėjimui ir jam artimoms 
sieloms bręsti. Iš to neišeina, kad laikraščiai, arba šiaip kas, 
galėtų kištis į seminarijų santvarką. Jei kas, Bažnyčios neįga- 
liotas, į tą santvarką kištųsi, tai tik sugadintų. Anais metais, 
kada Seinų seminarija smuko, vienai politinei partijai per savo 
gudrų narį kunigą buvo pasisekę įtraukti į seminarijos santvarką 
dėsnių, nutolusių nuo Kristaus mokslo. Tie, kurie tuos dėsnius 
įpiršo, ir tie, kurie juos vykdė, manė nebūsią Bažnyčiai žalos, o 
būsią politikai naudos. Įvykiai parodė, kad tos politikos sume- 
timų įsigalėjimas seminarijai tapo nuodais. 

Nei Sauliaus laikais Seinų seminarija negalėjo daryti ste- 
buklų: visus silpnavalius padaryti stipraus būdo žmonėmis. Anais 
laikais taip pat pasitaikydavo netinkamiems prasprūsti pro auk- 
lėtojų budrumą ir tapti kunigais nukunigėjimui artimais: ištižė- 
liais ar šykštuoliais. Bet jų nuošimtis buvo daug mažesnis, kaip 
vėliau didžiojo smukimo metu. Dar ir dabar ne viskas yra pa- 
vyzdinga, o reikalas kilti, ne smukti, kasdien didėja. Seinų se- 
minarijos jau nėra. Kitoje vietoje, kiti žmonės, kitais metodais 
ir kita dvasia dabar auklėja tuos lietuvius jaunuolius, kurie, bran- 
gindami Kristaus mokslą ir Jo Bažnyčią, ruošiasi įgyvendinti 
krikščioniškąją dvasios sveikatą Vilkaviškio vyskupijoje. Kad ir 
netrūksta kliūčių, slapto trukdymo bei veidmainingų viliojimų, 
vis dėlto kas metai didėja padorių kunigų skaičius. Buvo ir bus 
aišku, kad klaidinga ta tezė, kuri sako, būk nukunigėjimas yra 

'gabaus žmogaus bėgimas iš netinkamos aplinkumos. Tačiau sė- 
minarijų vadovybės ir jų profesūros turi šventą pareigą didinti 
savo budrumą, tobulinti savo ir auklėjamosios jaunuomenės 
veiklumą, stiprinti sąžiningumą. 


V. Kunigai ir moterys 


Nuo kuklumo labai nutolusi baronienė Reinekienė sako Va- 
sariui, kad kunigų skaistybės įstatymas esąs „aiškus prasižengi- 
mas prieš dievišką aukso vidurio dėsnį“ (A. Š. II, 169). Pasirodo, 
"kad tai yra antroji gvildenamosios apysakos tezė. Ją pakartoja 
ir kitos lūpos „Altorių Šešėly“. „Bažnyčia, jeigu tikrai norėtų 
apsaugoti kunigus nuo moteries, arba jeigu jai rūpėtų kunigų 
dora, turėtų panaikinti celibatą. Juk šiandien daug kam aišku, 
kad vedę vyrai savo norais, mintimis ir vaizduote skaistesni už 
nevedusius, ypač prievarta nevedusius“ (A. Š. II, 110—111). Ant 
šito dėsnio, kaip ant pamato stovi pastatyta visas p. Mykolaičio 
romanas. Visas Vasario sielos gyvenimas, drauge su jo poetiniu 
talentu, tik apie moterį ir tesisuka. Jo širdis ir vaizduotė taip 
pilna kitos lyties asmenų, jog visai nebeturi vietos nei Kristui, 
nei artimo sielos reikalams, nei visuomeniniams kunigo ųždavi- 
niams. Belieka tik kamputis poezijai ir literatūrai, bet ir tiedvi 
nesuprantamos, neįmanomos, anot jo, be moteries. Dr-as Laibys 
sako, ką p. Mykolaitis mano, būtent: „Kūrybinis įsitempimas tegali 
būti tarp dviejų atskirų polių: tarp vyro ir siekiamos, bet nepa- 
siekiamos moteries“ (A. Š. II, 110). „Ar-gi tu gali įsivaizduoti 
Dantę be Beatričės, Petrarką be Lauros, Goethę be Šarlotės, Kris- 
tinos, Ulrikės, Mickevičių be Marilės?“ (ibd. 112). „Tavyje liko 
vien tai, kas yra vyro prigimty gajausia, gaivališkiausia: jautrumas 
moteriai. Tai kiekvieno talentingo kunigo išsigelbėjimas. Kitaip 
jis uždustų“ (ibd.).- 

Šitų pažiūrų žmogus negalėjo pasižymėti nei norų, nei min- 
čių, nei vaizdotės švarumu. Tokį p. Mykolaitis vaizduoja Vasarį, 
pažįstamą ir svajojo apie ją tol, kol užėjo nuliūdimo reakcija, ku- 
rią medikai aiškina mokytu dėsniu: „Omne animal post coitum 
triste“. Sakyti, kad kunigų dauguma būtų šiuo žvilgsniu nešvari, 
gali tik tas ištvirkėlis, kuris į žmones. žiūri per savo nevalytus 
akinius, 

Būte, žinoma, yra ir kunigo širdyje gajaus, gaivališko jau- 
trumo moteriai, bet tas jautrumas yra proto ir sąžinės valdomas. 
Valdymas neapseina be įtempimo; ir įtempimo nemaža būna doro 

kunigo sieloje. Jei įtempimas būtų esminė sąlyga kūrybai, tai do- 
ras nevedęs kunigas apsčiai turėtų tos sąlygos. Vieną įtempimo 
galą sudaro fiziologinis jautrumas moteriai, kitą — nemažiau gy- 
vas pareigos jausmas, o vidurį užpildo protinga daugelio metų 
ūgdyta valios jėga, pilna antgamtinio maldingo stiprumo. Daug 
gražių to įsitempimo pavyzdžių yra Gintauto romane „Tiesiu Ke- 
liu“ kunigo Sauliaus nuotykiuose, kurie nemokančiam geidulių 
valdyti, nė melstis žmogui atrodo taip netikėtini, kaip tropikų ša- 
lių bemoksliui pasaka apie kietą vandens plutą, vadinamą ledu. 
Tuščia laiko sugaištis būtų tokio įsitempimo pavyzdžių ieškoti 
„Altorių Šešėlyje“. 

P-nas Mykolaitis rašo: „Mano kritikams ypač gelia dantį del 
to, kad Vasaris meta kunigystę ne del ištvirkimo, bet del pado- 
rių sumetimų, iš dalies dėl talento“ (Literatūros Naujienos, 1934 
m, 2 n. 4 p. 3 sk). Reikia manyti, kad p. M. tiki, ką jis rašo. 
Negalima abejoti, kad jis žino, ką jis yra parašęs „Altorių Še- 
šėlyje“. Tame romane, deja, kiekvienas skaitytojas randa, kad 
Vasaris buvo nenuoširdus savo išpažintyse prieš įstodamas į se- 
minariją (A. Š. I, 22) ir sęminarijoje būdamas, kada jis ėmė rū- 
šiuoti savo nuodėmes (ibd. 42). Taip bedarant turėjo įvykti, kas 
įvyko: „Kas pirma atrodė nuodėmė, dabar išbluko, sumenko“ 
(ibd.). Eilinis kunigas suvirpa pamanęs apie galimybę duoti išri- 
šimą moteriai iš savo pasibučiavimo su ja. Bet Vasaris Reine- 
kienei, „pamatęs, kad čia turi reikalą su visai savotiškai susifor- 
mavusia sąžine“, nebandė tos sąžinės įstatyti į tikras vėžes, nė 
klaidingo jos susiformavimo atitaisyti, tiktai „nutarė išrišimą duoti“ 
(A. Š. II, 337). Šitas yra tikrasis Vasario nukunigėjimo momen- 
2367 kanono 1 $, t. y. paliovė būti ne tiktai kunigu, bet ir ka- 
taliku. Bažnytinėje kriminalistikoje maža yra kaltybių, lygių šitai. 
„Išrišimą duodąs, arba jį duodančiu apsimetąs, savo nešvarios 
nuodėmės dalyvei (nuodėmklausis) tuo pačiu užsitraukia eksko- 
muniką pačiu ypatingiausiu būdu rezervuotą Apaštalų Sostui“, 
sako minėtasis kanonas, paaiškindamas, kad šis įstatymas veikia 
visada „net ir moteriškės mirties pavojuje, jei tik yra (pasiekia- 
mas) kitas kunigas, kad ir neįgaliotas išpažinčių klausyti“. Taigi 
Vasario nukunigėjimo pareiškimas, pasiųstas vyskupui, jau tebuvo 
tiktai išorinis formalumas, davęs žmonėms pamatyti tai, kas buvo 
seniai įvykę. . 

Tarp tikrojo nukunigėjimo, įvykdyto dvilinkai šventvagiš- 
koje išpažintyje ir tarp jo juridinio išplaukimo viešumon pras- 


linko keleri metai, kurių bėgyje Vasaris, jau nebebūdamas Baž- 
nyčios narys, tebesirodė kataliku ir net ėmėsi būti katalikų gim- 
nazijos direktorium, ir neatlikęs išpažinties, neišsilaisvinęs iš eks- 
komunikos, laikė Mišias. Taigi katalikams, „Altorių Šešėlio“ kri- 
tikams ir skaitytojams dantį gelia ne dėl padoriųjų Vasario su- 
metimų, o dėl kriminališkai šventvagiškų jo nukunigėjimo prie- 
žasčių. Ta kriminalistika yra susijusi su moterim. Aš manau, kad 
trijose dešimtyse Lietuvos ekskunigų nėra buvę antro, supynusio 
šitos rūšies šventvagystę su svetimoteryste. Reinekienė buvo iš- 
tekėjusi moteriškė ir bučiuotis su ja buvo svetimoterystė, už 
kurią vyras turėjo pilną teisę savo žmonos bučiuotojui pavartoti 
pažeminančių jį bausmių. Kalbėti po to viso apie Vasario nuku- 
nigėjimo priežasčių padorumą galima tiktai vaikams, 

Neišpučiant moteries reikalo vyro gyvenime neįmanoma įti- 
kinti žmonių, kad celibatas peiktinas, nes Kristaus pavyzdys, 
Bažnyčios mokslas ir šiaip žmonių patyrimas rodo celibato nau- 
dingumą tautoms ir būtiną reikalą krikščionių kunigijai. Puti- 
nas, kaip paprastai, teliečia tik patį problemos paviršių. Beišpu- 
čiant lyties geidulių patenkinimo reikalą, užmirštama net toks 
svarbus faktas, kaip lytinio potraukio nevienodas smarkumas vy- 
ruose. Visai nekalbėsim apie skirtumus įvairiuose metuose prieš 
subrendimą, subrendime ir senatvėje. Įvairumas taip pat reiškiasi 
įvairiuose užsiėmimuose, net įvairiose tų pačių metų dalyse ir. 
daug pareina nuo valgio, gėrimo bei darbo rūšies. 

Suvesdami tuos įvairumus į nedaugelį ryškiai skirtingų rū- 
šių, galime pasakyti, kad yra vyrų su tokiu stipriu lyties potrau- 
kiu, jog jo negali įveikti nei auklėjimo, nei maldos priemonės. 
Apie šios rūšies asmenis p. A. Graževičius teisingai sako: „Gali 
būti žmonių tiek temperamentingos prigimties, kad neištenka va- 
lios aistrai atsispirti“ (Ateitis, 1934 m. VI-VII n. 286 p.). Netik 
gali būti, bet ir yra tokių. Juose lyties geiduliai yra nenormaliai 
išbujoję, ir del to juos reikia žymėti hipertrofijos vardu. Tokių 
vyrų gamta mums duoda nedaug, bet jų skaičių smarkiai didina 
blogas auklėjimas, svaigalai ir visokis nenuosaikumas, ypač lyti- 
nis smaguriavimas. 

Daug daugiau vyrų gema su stipriu, bet suvaldomu lyties 
potraukiu, laisvu nuo perauglio ir hipertrofijos. Tinkamai auklė- 
jamas valios stiprumas, suderintas su nuoširdžiu vaizduotės va- 
lymu ir proto tobulinimu, paprastai vyrą pakelia tiek, kad jis savo 
dvasios jėgomis gali, kada nori, suvaldyt fiziologinius lytinio po- 
traukio įsikarščiavimus. 

Pagaliau yra ir tokių, kuriuose šitie įsikarščiavimai būna ir 
reti ir nesmarkūs. Šitų trečiųjų, kaip ir pirmųjų, yra tiktai ma- 
žuma. Bet pastarųjų dėl to yra daugiau, negu pirmųjų ir dau- 
giau, kaip kad būna kunigų. Lietuvoje iš 1000 vyrų yra vienas 
kunigas; tuo tarpu, patyrinėjęs vieną kitą parapiją, joje randi silpno 
lytinio potraukio vyrų dusyk-trisyk daugiau, kaip kad yra tūks- 
tančių katalikų joje. Tai-gi nebus žymios klaidos pasakius, kad 
silpno potraukio asmenų yra apie penketa kiekviename tūkstan- 
tyje vyrų, arba 0,59/,. Jie anaiptol ne visi tampa kunigais ir vie- 
nuoliais, del to, kad iš žmonių, einančių į tas dvi gyvenimo pro- 
fesijas, reikalaujama dar ir kitų gana svarbių privalumų. Kritiškai 
žiūrint į kunigus, lengva matyti, kad jie yra vidutinės, arba an- 
trosios rūšies žmonės, kaip ir visa vyrų dauguma. Vidutiniai sti- 
prius lyties potraukius didžiulė kunigų dauguma valdo, tvarko ir 
stabdo auklėjimo išdirbtu valios stiprumu, sujungtu su aukštu 
pareigos jautimu. 

Katalikų seminarijos tam yra įkurtos, kad į kunigus nej- 
leistų žmonių su liguistai stipriu lyties potraukiu. Kas tą semina- 
rijos tikslą žino, tas supranta, kodel į kunigus negalima patekti 
eksternu išlaikius visus daugelio teologijos šakų egzaminus. Kaip 
kitoms žmonių įstaigoms nevisada pasiseka išvengti nepageidau- 
jamų dalykų, taip ir seminarijoms ne visada pavyksta atstumti 
nuo šventinimų veidmainius, kurie, ištroškę jaunų mergelių juoko, 
(A. Š. I, 122), nuolat apie jas svajodami ir norėdami jų akyse 
pasižymėti labiau, negu savo vyresnybei įtikti (ib. 113), skver- 
biasi iškilmingai iš vyskupo rankų prisiimti amžinosios skaisty- 
bės pareigą. Bet tokius įsibriovėlius vadinti „priverstinai nevedu- 
siais“ (A. Š. II, 111) gali tik tas, kieno sąžinė neveikia. 

Mes, tebeeinantieji savo pareigas kunigai, dažnai turime 
progų matyti, kad seksualinio gašlumo pavergtieji vyrai, žodžiais 
aukštyn keldami moteris, veiksmais jas nutrenkia žemyn. Sulyginę 
tai, kas „Tiesiame Kelyje“ yra parašyta apie moteris, su tuo, ką 
apie jas randame „Altorių Šešėly“, aiškiai matome, kad Gintau- 
tas jas kur kas daugiau brangina kaip Putinas, 

Moksleivis Juozas Saulius, pajutęs, kad „Zosė myli jį“, o 

, „jis myli Zosę“ (Tiesiu Keliu I, 48), ir pradėjęs abejoti apie tiky- 
bos tiesas, aiškiai suprato, kad „tuo atvejų eiti seminarijon“, kaip 
jis buvo ketinęs, „net būtų stačiai nedora“ (T. K. I, 62). Dar- 
win'o prisiskaitęs ir tikybinių abejonių blaškomas jaunikaitis ieško 
šviesos, bet neranda. „Kur tiesa? Kas daryti? Į tuos klausimus 
atsakyti, jis pasijuto bejėgis“ (ibd.). Švelnia ranka Gintautas paly- 

tėjo dvilinką, gilią ir kruviną vaikino sielos žaizdą: pirmutinę mer- 
gaitės meilę ir tikybos pagrindų svyravimą. 

Sulyginę tą sceną su pirmaja Vasario ir Liucės pažintim, 
matome, koks skirtumas, kaip aukšta yra Zosė ir kaip žema yra 
Liucė! Perskaitykim visą Gintauto apysaką, išrinkim iš jos ištisą 
skaisčios Z. Barkauskaitės gyvenimą, kaip ji padeda tėvams, kaip 
ji nalaimingai išteka už Čirinskio, kaip gelbsti tą nenaudėlį, kaip 
ji mokytojauja „Žiburio“ mokykloje, kaip ji miršta, slaugydama 
ligonius, tai matysime, ką mano apie moterį žmogus, kuris ne- 
reikalauja panaikinti celibatą. Su Gintautu vienaip jaučia visi tie, 
kurie šiai pareigai tebėra ištikimi. 

„Pasižymėti Liucės akyse dabar jam (klierikui Vasariui, ku- 
ris nejautė savyje nuodėmių) atrodė svarbiau, negu įsigyti gerą 
opiniją seminarijos vyresnybėje“, rašo p. Mykolaitis (A. Š. I, 113). 
Perskaičiau visą „Altorių Šešėlį“, išrinkau Liucės-Brazgienės-Glau- 
džiuvienės gyvenimo medžiagą: jos krykštavimus patamsiais su 
Trikausku, jos lindimą klierikui į akis, kad bučiuotų, jos išti- 
kimybę daktarui Brazgiui, suderintą su gana laisvomis kalbomis, 
vyrui namie nesant, jos gilią motinos meilę, jos neištikimybę an- 
trajam vyrui Glaudžiui, jos suruoštą gyvenimui užbaigti orgiją 
ir jos nusižudymą. Štai, pamaniau sau, kaip moterį vaizduoja tas, 
kas į patvorį meta kunigystę! Kai po to perskaičiau Liucės lai- 
dotuvių aprašymą, kurio pabaigoje pridėta, kad ji buvusi netei- 
sėta kunigo duktė, tai šlykštu pasidarė lyg gleivią, nešvarią varlę 
palytėjus.  Pagailo man Liucės. Kam reikėjo jos kapą mėšlais 
teršti? Juk norint kunigą Kimšą iškoneveikti, galima buvo jo kaltę 
anksčiau paminėti, kada ji tepasirodė tik insinuacijos pavidale. 
Nesvarbu, ar Liucė yra tikrenybė ar vaizduotės padaras, vistiek, 
žiūrint į ją, matyt, ką apie moterį galvoja benukunigėjąs žmogus. 

Verta sulyginti baronienę Reinekienę iš „Altorių Šešėlio“ 
su grafiene Gruševskiene iš „Tiesaus Kelio“ ir Putino aprašytąją 
tarnaitę Julę su Ointauto paminėtąja mokyklos šlavėja Ona (T. 
K. III, 206,207), pagaliau p. Mykolaičio idealizuojamą Auksę Gra- 
žulytę su „Tiesaus Kelio“ neidealizuojama Irena Jokubauskaitę. 
Ši pastaroji iš tuščios keketės laisvamanės (T. K. III, 97) gyve- 
nimo mokykloje, prarasdama savo išorės grožį, įsigijo dvasios 
gražumo, pamilo Lietuvą ir tapo jai naudinga darbininke (ibd.), 
Gintautas, kad ir sparadiškai minėdamas Jokubauskaitę, vis delto 
aiškiai aprašė tos moters sielos gražų kilimą aukštyn. 

Iš tų visų, padarytų ir galimų padaryti, sugretinimų išeina, 
kad „Altorių Šešėlyje“ moteris yra gražus, vyrą masinąs ir jam 

pageidaujamas, mokąs pijaniną skambinti ir apie literatūros teo- 
rijas kalbėti gyvulėlis, labai mėgstąs būti vyro glėbyje. „Tiesiame 
Kelyje“ gražuolė yra žmogus, kurio jaunatvės malonioji išvaizda 
gali išnykti, ir dažnai išnyksta ne tik be nuostolio to žmogaus 
vertei, bet su dideliu, kartais, pelnu. Senstančioji moteris, kaip 
ana Zofija Barkauskaitė-Čerinskienė, kopdama dvasios laiptais, 
pasiekia angelo tobulumo, daug brangesnio už jaunutės Zosės 
skaistų veidelį. 

Šitas skersmenai priešingas požvilgis į moterį sudaro Gin- 
tauto ir Putino dvasios bei pasaulėžiūros skirtumų nugarkaulį, 
kad juodu ir abu yra išėję tą pačią seminariją. Vienokia ta įstaiga 
buvo 1885—1890 metais, kitokia 1908 — 1914, bei tas seminarijos 
skirtumas nebuvo toks didelis, koks yra tarp „Altorių Šešėlio“ ir 
„Tiesaus Kelio“. Skirtumą milžiniškai padidino Vasario nesidavi- 
mas seminarijos girnoms sumalti (A. Š. I, 47), o Sauliaus noras 
pasinaudoti seminarijos priemonėmis, kurios naikina auklėtiniuose 
tai, kas gyvuliška, ir kelia aukštyn tai, kas žmogiška. (T. K. I, 130). 

Prieš keturius šimtus metų del siaurų vieno labai gabaus 
žmogaus nesutvarkytų vidaus reikalų paskubomis, be gilaus išty- 
rimo buvo paskelbtas šūkis: „Sola fides iustificat“, kuris reiškė, 
būk teisingam žmogui nereikią gerų darbų, nes užtenką tik sti- 
priai tikėti. Trisdešimties metų karo nelaimės ir žiaurumai parodė, 
kokius vaisius tas šūkis veda gyvenimui. Tada griebtasi šiam 
šūkiui prieštaraujančio pietizmo. 

Dabar mūsų, lietuvių, kultūros gyvenime pasitaikė, kad į 
seminariją įos smukimo laiku pateko gabus asmuo, kuriam visai 
nereikėjo į ją eiti: Deja, jis neturėjo drąsos iš jos išeiti. Laki 
jo vaizduotė nuolat sukinėjosi apie moteris ir ta pati vaizduotė 
jam sudarė baubą, kad išstojimas iš seminarijos esąs sunkiausias 
jo gyvenimo žygis (A. Š. I, 150). Jo protas nesugebėjo jam pa- 
rodyti, kad ta pažiūra tai tik tuščias baubas. 

Jau užbaigęs „Altorių Šešėlį“, p. Mykolaitis Vasario ir, be 
abejonės, savo pasilikimą seminarijoje teisina, rašydamas: „Mes 
kartais matome, kaip bitė ištisomis valandomis kankinasi prie lan- 
go stiklo, norėdama ištrūkti į erdvę, tuo tarpu, kai pakaktų jai 
tik perrėplioti kelių centimetrų tamsią medžio juostą, kad kita at- 
vira lango puse galėtų išskristi į laisvę. Ir mirtų bitutė, jeigu 
mes nepadėtume ir oran neišleistume. Mes stebimės, kaip toks 
protingas vabzdys čia pasirodo visai bejėgis, ir mūsų akimis žiū- 
rint, stačiai kvailas nugalėti tokią menką kliūtį, Mes nesuprantame, 
kad erdvė, laisvė ir šviesa bitės gyvenime yra vienos buities si- 


nonimai ir kad būtų prieš jos prigimtį ieškoti išsivadavimo per tam- 
sios medžiagos rėmą“ (Literatūros Naujienos, 1934, 3 n. 2 p. 2 sk). 

Geras daiktas — gražus prilyginimas; vargas tik tai, kad jis 
šlubas. Bitė nežino, kad antroji lango pusė atvira ir nežino, kad 
šviesusis lango stiklas neperlendamas. P. Mykolaitis ir jo Vasa- 
ris kuogeriausiai žinojo, kad užtenka neslėpti nuo rektoriaus, ar 
inspektoriaus savo potraukio į moteris, ir seminarijos ne tik lan- 
gai, bet ir durys būtų atsidarę. Ką p. Mykolaitis „Altorių Šešė- 
lyje“ pavadino sunkiausiu gyvenime žygiu, tai „Literatūros Nau- 
jienose“ pavadino tamsios medžiagos rėmu. Aiškiai lietuviškai 
kalbant, tai nebuvo nei sunkiausias žygis, nei medžiagos rėmas, 
tai buvo paprastas nenoras išeiti iš seminarijos ir su tuo neno- 
ru suderinti savo vidaus gyvenimą, prašalinant iš jo potraukį į 
merginas. Buvo aiškiai žinoma ir kita susitvarkymo galimybė, 
nešalinant savo potraukio į merginas, pasišalinti pačiam iš semi- - 
narijos. Bet ir šita galimybė buvo nenorima. Nematau, kaip ga- 
li būti dar aiškesnis nenoras susitvarkyti. P-nas Graževičius tei- 
singai parašė apie Vasarį: „Jis moters trokšta — tai visa paslap- 
tis“ (Ateitis, 1934 m. III ir IV n. 169 p.). Tas taip aiškus neno- 
ras susitvarkyti yra vienatinis tikras visų Vasario ir paties p. My- 
kolaičio peripetijų šaltinis. 

Tų peripetijų  daugumas ir sunkumas teparodo tik tai, kaip 
nedoro būta nenoro susitvarkyti. Nedoras yra kiekvienas veiks- 
mas, kuris veikiančiam ir kitiems teatneša žalos ir dar-gi didelės 
žalos. Pasilikimas seminarijoje ir priėmimas aukštesniųjų šven- 
timų su širdimi pilna mergaičių, yra nedoras veiksmas, žalingas 
pačiam jį darančiam, kenksmingas ir nešvarus Bažnyčiai, žalingas 
žmonėms ir tautai. 

Žmogus menkesnių už D-rą M. Liuterį gabumų, bet nė tiek, 
kiek šis, nebandęs sutvarkyti ir nesutvarkęs savo vidaus, del savo 
nenoro tvarkytis nukunigėjęs, dabar mums skelbia celiba- 
to panaikinimo šūkį, daug mažiau apdirbtą, visai moksliškai 
neparuoštą ir taip pat, kaip „Sola fides iustificat“ žalingą. Tas 
celibato naikinimo šūkis įterptas į nesuskaitomų daugiau ar 
mažiau skandalingų epizodų liepsnas, yra metamas į jaunų šir- 
džių šiaudus. Mūsų rimtosios visuomenės pareiga yra turėti pa- 
ruošus šalto proto vandens ir neduoti ekspromptiniams, iš as- 
meninių klaidų kilusiems šūkiams plisti tautoje ir klaidinti jos 
jaunuomenės dvasią. 

Celibato klausimo negaliu gvildenti šitame straipnyje. Len- 
kų kalba yra gana geras storokas tomas apie tą dalyką parašy- 

tas. Mūsų „Lietuviškoji Enciklopedija“ jau priėjo prie raidės c. 
Geistina, kad ji celibato klausimu nepasitenkintų ekspromptiniu 
kūriniu. Jei mes nesiliausime ekspromptais gyvenę, tai dar ne- 
kartą gerokai mums šonus skaudės. 


VI. Kitos „Altorių Šešėlio“ tezės 

Trečioji p. Mykolaičio tezė yra, kad kunigystė trukdo žmo- 
gaus talentui, ypač poezijos kūrybai reikštis. „Altorių Šešėlio“ 
autorius tą savo mintį deda įvairiems savo aprašomiems asme- 
nims į burnas, kaip antai dr-ui Laibiui, kuris sako, kad kūrybinis 
įsitempimas tegalys būti tik tarp dviejų atskirų polių: „tarp vyro 
ir siekiamos, bet nepasiekiamos moteries“ (A. Š. II, 110). Kitu 
kartu pats autorius savo vardu rašo, kad Vasaris, pradedant ja- 
me atgyti literatūrinei ambicijai, „po kiekvienos knygos sprendė 
klausimą, ar kunigas taip galėtų parašyti? Ir didžiai nusivylęs, kiek- 
vieną kartą turėjo prisipažinti, kad ne, kunigas taip parašyti negalė- 
tų“ (ib.208). Tą Vasario nuomonę sutvirtina baronienė Reinekienė, 
primindama, kad du didžiausi lenkų rašytojai kunigai XVIII šimt- 
metyje buvę Naruševičius, kuris rašė pagyrimų giesmes karaliaus 
tabakinei, ir Krasickis, „Monachomachijos“ autorius, išjuokęs vie- 
nuolius. Ta ponia, galų gale, paaiškina, kad kunigų nevaisingumo 
kūryboje priežastis esanti jų pasaulėžiūra ir nuotaika: „Menas, 
mano bičiuli, yra platus, kaip gyvenimas, o dvasiškis siauras 
kaip... Na, aš nenoriu tamstos įžeisti ir palyginimų vengsiu“ 
(ib. 209). Ir kanauninkas Kimša sakosi pats bandęs poezijos, jau- 
nas būdamas. Vasaris supranta jo mintį ir taria: „Matau, kad ir 
man išsižadėjus poezijos, teks sekti kunigo kanauninko pavyz- 
džiu“ (A. Š. I, 201). 

Tuščias darbas būtų rinkti kitus, visuose trijuose tomuose 
išmėtytus, išsitarimus, įrodančius, kad p. Mykolaitis mano, būk 
kunigystė trukdanti talentui augti ir reikštis. Šita trečioji tezė yra 
pavartota pirmajai paremti ir įrodyti, būtent, nukunigėjimui pa- 
teisinti. Į ją ir reikia žiūrėti ne kaip į savitą tezę, bet kaip į ar- 
gumentą. Kaip advokatai, taip ir literatai ne visada būna susirū- 
pinę objektyviu savo argumentų teisingumu. 

Ekskuniginės dijalektikos tikslams p. Mykolaitis atnašauja 
dar ir kitų daug didesnių bei brangesnių aukų. Toje bevardėje 
dramoje, su kuria Vasaris supažindina svečius, docento Varnėno 
sukviestus į vakarėlį (A. Š. III, 92—97), išvesta yra mintis, kad 
aistra yra vertesnė už pareiga, kad viešai ir iškilmingai duotas 

dievams pažadas yra prietaras. Suimdama tos dramos mintis ir 
išreikšdama jų pagrindą bei tikslą, Auksė sako: „Raukime iš gy- 
venimo tokius principus, kurie, patys būdami nevaisingi, trukdo 
kitiems gera daryti; savo galias sunaudoti ir pasmerkia DEBIA“ 
miškai kankintis“ (A. Š. III, 99, 100). 

Mes nesame maži vaikai ir del to žinome, kad buvęs ku- 
nigas Vincas Mykolaitis 1935 m. vasaros metu, nuvažiavęs į Rygą, 
ne vaidilutę, o šiaip žmoną vedė. Jis tad yra tos dramos karžy- 
gis. Ne vaidilutės, o savo skaistybės pažadą jis sulaužė; ir tas 
pažadas buvo duotas ne dievams, o Dievui. Matant tai visa, yra 
aišku, kad „Altorių Šešėly“ nėra bet kurių problemų sprendimas, 
o tik asmeninė literato įžanga į tam tikrą Latvijos Civilinės Metri- 
kacijos aktą. Tas aktas liečia ne tik du įvairių lyčių suaugusius 
asmenis, bet ir Lietuvos Bažnyčią su mūs tautos kultūra. Tas 
moterystės aktas yra didelis nusikaltimas Bažnyčiai, o literatūrinė 
įžanga į jį yra žala padarytoji kultūrai. Taigi „Altorių Šešėly“ 
yra neigiamas Bažnyčios ir kultūros gyvenimo pagridinis dėsnis, 
patekęs į literatūrą tiktai per nesupratimą ir nesusipratimą. 

P-lei Auksei gali rodytis, būk vaidilutės skaistybės įžadai 
esą nevaisingi ir trukdą kitiems gera daryti; bet jos nuomonė 
pasikeis, kada jai pačiai teks patirti, kaip skaudu yra moteriai gy- 
venti, kada jos vyras savo aistrų nevaldo, ir duotąją per jungtu- 
ves priesaiką laužo ištvirkimais bei žiaurumais. Vaidilutės Lietu- 
voje ir vestalės Romoje buvo tautinės įstaigos, turėjusios tikslą 
ir uždavinį, kurių Auksės išmintis nepasiekė suprasti. Mes, šio 
amžiaus žmonės, dažnai didžiuojamės savo proto aukštumu, kad 
ir nesuprantame to, ką prieš pustrečio tūkstančio metų suprato 
skaistybės įžadų sumanytojai, vaidilučių ir vestalių įkūrėjai. Jie 
žinojo, kad aistras valdyti ir duotą žodį laikyti yra vaisingi prin- 
cipai ir kad neužtenka juos pasakyti, bet reikia turėti tautoje ir 
valstybėje gyvų asmenų pastoviu, ištvermingu elgėsiu tuos prin- 
cipus vykdančių. Kas bent truputėlį nusimano apie kultūros darbo 
organizavimą, tas supranta, jog vaidilučių ir vestalių įstaigos buvo 
vaisingų, valstybei būtinai reikalingų principų mokyklos, auklė- 
jusios ne tiek savo nares, kiek savo krašto visuomenes. Geriau- 
sią pedagogija yra ta, kuri ne vien pasako, bet ir parodo, kas 
reikia žinoti. Tokis buvo vaidilučių vaidmuo, 

Nė Kęstutis nesuprato, kokią žalą jis padarė Lietuvos kul- 
tūrai, išverždamas Birutę iš Palangos vaidilučių tarpo. Vytautas, 
Birutės sūnus, atsvėrė tos žalos dalį, bet ne visą. Romos impe- 
rijos silpnėjimas ėjo greta su visuomenės įpročių tvirkimu ir ves- 

talių įžadų nykimu. Jei mes manytume, kad mūsų neseniai at- 
gauta nepriklausomybė išsilaikys be stiprios dorovės visuome- 
nėje, ir jei mums rodytųsi, kad ta visuomenės dorovė išbus stipri 
be įstaigų, ne žodžiu, bet gyvenimu mokančių aistras valdyti ir 
duotam pažadui ištikimybę laikyti, tai mes klystume ir sau ne- 
laimingą ateitį rengtume. 

Kad p. Mykolaitis savo ir Auksės lūpomis ir paneigė aistrų 
valdymo ir žodžio ištikimybės principus, bet jis nėra anarchistas. 
Anarchistiškas pažiūras jis paleido į Lietuvos visuomenę per „Al- 
torių Šešėly“ tik del to, kad jis neturėjo nuovokos apie pedago- 
giją, o turi gyvo reikalo teisinti nukunigėjusius asmenis. Jo pa- 
ties ir jo aprašomų asmenų nukunigėjimąs yra prasižengimas 
tiems dėsniams, ant kurių stovi kiekvienos kultūringos visuome- 
nės santvarka. Tų dėsnių neigimo ar laužymo teisinimas yra nusi- 
kaltimas visuomenės pedagogijai ir. drauge anarchistinių principų 
sąmoningas ar nesąmoningas vykdymas. 

:. Nuogas anarchizmas jau yra kenksmingas, bet žalingesnis 
už jį yra anarchistinių principų skleidimas, įvyniojus juos į lite- 
ratūros neaiškumų, į jaunuomenės mėgiamų apysakų tris tomus. 
Jie pasaldinti visu, kuo tik mokėjo pasaldinti humanitarinių 
mokslų fakulteto profesorius. Jie taip dideli, kad nė gabieji stu- 
dentai neišgalės atskirti, kas juose gera, kas bloga; ir drauge su 
saldumynais prarys anarchistinius pradus. Ne daugelis galėjo taip 
smarkiai pakenkti mūsų kultūrai, kaip „Altorių Šešėlio“ autorius. 

Kaip kiekvienas rašytojas, taip ir jis yra savo laiko ir savo 
aplinkumos padaras. „Altorių Šešėly“ pasirodymas nepripuolamai 
sutampa su didžiųjų išeikvojimų laikotarpių, su inteligentiškos 
šeimos pakrikimu, su plačia banga tvinstančiu nesąžiningumu. 
Nesąžiningumą, pasireiškiantį nukunigėjimu Bažnyčios gyvenime, 
p. Mikolaitis bandė pateisinti literatūrą mėgstančioje tautos da- 
lyje. Ką jis padarė idėjų srityje, tai kiti įvykdė labiau apčiuopiamų 
būdu valstybės įstaigose, kooperatyvų bendrovėse, išeikvodami 
jų pinigus. 1 

Tikėjomės, kad mes visi lietuviai, Tėvynės laisvę atgavę, 
galėsime dirbti išvien jos statybos darbus, bet pasirodė, kad ne, 
kad reikia mums susirikiuoti, kurie už sąžiningumą, kurie prieš 
ji: Pirma turime prašalinti iš savo tarpo nesąžiningumo teoreti- 
kus ir praktikus; paskui galėsime ir patį darbą nudirbti. 

Gintautui tenka nuopelnas, kad „Tiesiu Keliu“ vaizduoda- 
mas sąžiningųjų kunigų gyvenimą ir veikimą, tuo pačiu stoja 
ginti sąžiningumo dėsnį dabartinėje mūsų kultūroje. „Altorių 

Šešėlio“ ir „Tiesaus Kelio“ pasirodymas — tai ne tik literatūros 
įvykis, bet taip pat griovimo ir statymo dėsnių kova. Griovimo 
atstovas pirmiau savo raštą paskelbė. Gintautas parodė, kad ir 
mūsų laikais bei mūsų krašte žmogus dar gali būti kūrybos pu- 
sėje. Kova jau prasidėjo ir dar tebeeina. Tik pranašas tegalėtų pa- 
sakyti, kuo ji pasibaigs. Jei „Altorių Šešėly“ dvasia apims mūsų 
tautą, žus Lietuva. Jei „Tiesiu Keliu“ dėsniai laimės, atgims 
mūsų Tėvynė. 


VIl. Kultūra, Saulius ir Vasaris 


Iki šiol permaža tekalbėjau apie Vasario antitipą Saulių, tos 
pačios gimnazijos moksleivį Marijampolėje ir tos pačios Seinų 
seminarijos klieriką, taip pat tapusį kunigu. Jį mums vaizduoja 
J. Gintauto apysaka „Tiesiu Keliu“. 

Kaip Seinų seminarijoje buvo aukštesnių ir žemesnių laiko- 
tarpių, taip ne visada vienodas buvo dorovės aukštumas ir Ma- 
rijampolės gimnazijoje. Ne vienaip tą dorovę vaizduoja du gvil- 
denamieji kūriniai, ne vienaip ji stovi ir savo buvusių mokinių 
atmintyje. Petro Kriaučiūno ir J. Jasulaičio mokytojavimo laikai 
buvo lietuvių tautinio entuziazmo metai, maždaug 1880—1890. 
Dorovinio smukimo laikas gana ryškiai prasidėjo 1889 m., p. Ga- 
jevskiui tapus direktorium, prisilaikant švietimo apygardos glo- 
bėjo Apuchtino patarimų, ar įsakymų, duotų po jo apsilankymo 
Marijampolėje 1885 m. Tada staiga imta mažinti moksleivių lie- 
tuvių-katalikų skaičius, tada imta dauginti mokiniams progas „lais- 
viau“ elgtis. Abiejų šitų priemonių tikslas buvo — sumažinti as- 
pirantų skaičių ir kokybę Seinų seminarijai. To paties tikslo siekė 
ir vienas gydytojas lietuvis, apsigyvenęs Marijampolėje šio XX 
šimtmečio pradžioje. Lietuviškojo tautinio entuziazmo žadintojai— 
P. Kriaučiūnas ir Jasulaitis tapo prašalinti iš gimnazijos ir iš Ma- 
rijampolės: Jasulaitis į Lenkiją, Kriaučiūnas į sodžiaus teisėjus 
Plokščiuose. Kai Vasaris buvo Marijampolės gimnazijoje, jos mo- 
kinių tarpe ėmė reikštis pasibaisėtinų dalykų: Švenč. Eucharistijos 
žiaurus išniekinimas, venerine neišgydoma liga apsirgusio moki- 
nio nusižudymas ir „daugybė jam (Vasariui) žinomų pavyzdžių iš 
moksleivių elgesio ir pagaliau draugo nusižudymas tarsi patvir- 
tino tuos išvedžiojimus ir darė gyvenimą juodą, purviną bjaurų. 
Jam kartais atrodydavo, kad jis pats jau stovi ant bedugnės 
kranto“ (A. Š, I, 19). 

Nė Sauliaus laikais Marijampolės gimnazija nebuvo vienų 
šventųjų įstaiga. Gintautas mus supažindina su laisvamanybės 

platintoju Staniševskiu (T. K. I 57—60), su ciniku Čirinskiu (ib. 12) 
ir kt., bet degeneracijos puvėsiai dar nebuvo užnuodiję Lietuvos 
jaunuolių, iš kaimo atvykusių į miestą mokintis. Inteligentės mer- 
ginos gražumas ir jiems darydavo įspūdžio. Darwin'o teorijos ir 
Drapper'io priekaištai ir jiems žymiai išklibindavo tikybos dės- 
nius, bet į seminariją eidavo tik tie, kurie šitų dviejų sūkurių 
arba išlikdavo nepagauti, arba mokėjo atsikratyti. Visi kiti eidavo 
į pasaulinį gyvenimą. Kuriems nepasisekė patekti į universitetą, 
tie tapdavo veterinarais, matininkais, vaistininkais, arba ūkininkais. 
Vadinamoje Suvalkijoje (kuriai, man rodos, geriau tiktų Šešupijos 
vardas, kadangi žymiausią jos dalį sudaro Šešupės baseinas) gana 
daug yra ūkininkų, dirbančių savo žemę ir baigusių įvairias gim- 
nazijos klases. Žinau ir tokį, kuris iš aštuntos klasės grįžo į ūkį. 
Tai pasidarė dėl to, kad anais laikais Marijampolės moksleivių 
visuma šlykštėjosi veidmainybe. Dalykai pablogėjo XX amžiuje 
nuo to laiko, kai patys lietuviai inteligentai į jaunuosius moki- 
nius ėmė leisti socialistų pasaulėžvalgą, žymiai nudažytą rusų 
nihilizmu. Ji pagamino rusams bolševikų, o mums Vasarių. 

Jau nedaugelis beatmena Marijampolės moksleiviją, atseit 
pietų Lietuvos inteligentinę jaunuomenę iš laikų prieš 1885. Šituo 
žvilgsniu J. Gintauto apysaka turi ypatingos reikšmės kultūrai, . 
jau nekalbant apie jos literatūrinę vertę. 

Persirgęs Darwin'u ir Zose, Saulius atvyko į Seinus atvirą 
širdimi norėdamas būti kunigu ir žinodamas visas kunigo parei- 
gas ir sunkumus. Pirmose rekolekcijose jis supranta, kad semi- 
narijos santvarka yra sudaryta audringoms aistroms pažaboti, ką 
įvykdžius, sieloje atsiranda rami ir maloni tyla. Jo pirmutinė klie- 
riko išpažintis jį smarkiai sujaudino, „bet atsitraukė nuo kunigo 
nušvitusiu veidu“ (T. K. I, 128). Pirmoji kova su savim laimėta 
„Malonūs jam pasidarė šiaip jau.gana niurūs seminarijos rūmai 
(ib. 129), nes jis jau suprato: „Čia norima padėti mumyse nuga- 
lėti tai, kas gyvuliška“ (ib. 130). „Kas mumyse yra žmogiška, 
čia kaip tik norima pakelti, ištobulinti“ (ib). 

Seminariją baigęs Saulius, kaip ir kiti, tapo vikaru ir pateko 
nelyginamai platesnį bei įvairesnį gyvenimą kaip gimnazijoje ir, 
seminarijoje. Iš santykių su įvairiais žmonėmis kilo uždavinių, 
visai neminėtų seminarijoje, bet ta seminarija buvo jam įdiegusi 
sveikų elgesio pagrindų, kurių prisilaikydamas jis gerų-geriausiai 
atliko naujai jam iškilusius uždavinius. Nuvažiavęs pas ligonį 
į Grušinės kumetbučius Saulius pirmą kartą susidūrė su dvaro 
gyvenimu ir pamatė, kaip nežmoniškai tenka gyventi žmonėms. 

Jo širdis pajuto reikalą pagerinti jų būvį; jo taktas tai įvykdė, 
neužgaudamas ir neįžeisdamas kitų žmonių. (T. K. II, 60). 

Atlikęs bažnytinę tarnybą, Saulius turėjo laiko ir progos 
patarnauti Tėvynei. Iš seminarijos jis buvo išsinešęs sveiką jos 
meilę. Partraukdamas iš Prūsų lietuviškas knygas, Saulius jas 
platino apylinkėje ūkininko Dumbliaus rankomis, o tų knygų san- 
dėlį padarė pas lenkę grafienę, panaudodamas Tėvynės reikalams 
tos ponios palankumą savo asmeniui (ib. 112—124). Ji nujautė 
ir pasakė Sauliui: „Jei tamstai Dievas leis ilgiau pas mus pasi- 
darbuoti, tai šitas dzūkų kampelis visais atžvilgiais pasikeis“ (ib. 
07). Jis iš tiesų pasikeitė į gera. 

Galėčiau ne vieną tokį kampelį paminėti ir jo švietėjo pa- 
vardę pasakyti, ne būtinai iš Dzūkijos, bet ir iš visų Lietuvos 
kraštų ir iš tolimų išeivijos kolonijų. Tatarės, Siderevičiaus, Ka- 
telės, Gimžausko, dviejų Narkevičių vardus visi žinome. Norė- 
čiau, kad bešališka mūsų kultūros istorija nepamirštų ir mano 
gimtojo užkampio, kuriame prieš Krakosmetį (1831) švietė kun. 
R. Aleknavičius. Tokių neplačiai žinomų Saulių buvo daug. Kun. 
Stulginskis pastebėjo Antano Baronuko gabumus, kol tas dar gy- 
vulius ganė; leido jį į mokslus, o mes gėrimės to buvusio pie- 
menuko parašytu „Anykščių Šileliu“. Statistika mums neparodo 
kiek šiandieninių išdidėjusių ir nukatalikėjusių inteligentų yra iš 
kunigo kišeniaus sėmę lėšas savo mokslo tikslams. Jei mes įsak- 
miai sužinotume kiekvienos seniau kaip prieš 50 metų įkurtos 
parapijos kunigų vardųs, tai rastume, kad beveik kiekvienoje yra 
buvę vienas arba ir daugiau Saulių. 

Kovojo Saulius su rusifikacija ir polonizacija, slaptai orga- 
nizuodamas lietuviškų knygų platinimą. Teko jam kovoti už Baž- 
nyčios laisvę, kai 1895 m. didžiuoju manifestu reikalauta skaity- 
ti iš sakyklų rusiškai. Užtatai jam teko išsikraustyti iš Lietuvos. 

Priespaudai atlyžus, tapęs klebonu, Saulius ima kurti „Žibu- 
rio“ skyrius ir kitais būdais didina gerovę, tautinę sąmonę, moks- 
lą žmonėse. Čia mane ima noras parodyti, kas buvo Lekėčiuo- 
se prieš ateinant ten klebonauti vienam kunigui artimos Sauliui 
dvasios, ir kas buvo jam išeinant iš ten. Tikiuosi, kad tą parą- 
lelę nuodugniai ištirs jaunesni už mane. Okupacijai užėjus, Sau- 
lius begindamas lietuvišką mokyklą, suimamas, išvežamas į kon- 
centracijos stovyklą ir netenka sveikatos. jis teparvažiuoja tik 
numirti savo žemėje, 

Vasariui neteko grumtis. nei su lenkinimu, nei su rusinimų, 
nei su karo okupacija. Šitos trys kunigo darbo sritys visai ne- 

liestos „Altorių Šešėly“. Nei į švietimo darbą, nei į ekonominės 
gerovės kėlimą Vasaris nesidavė įtraukti. Jo protas ir širdis bu- 
vo pilni visai ko kito. Jei p. Mykolaitis būtų pabandęs teisin- 
gai ištirti ir skaitytojams parodyti ką tik minėtąsias kunigų vei- 
kimo sritis, tai „Altorių Šešėly“ būtų nebelikę šešėlių. Bet jam 
„dantį gėlė“ šešėliai, ne altoriai. 

Žmonės, kurių pareiga yra auklėti dabartinę Lietuvos jau- 
nuomenę, būsimąją Tėvynės reikalų aprūpintoją, turėtų jai rodyti 
Saulių ir raginti ją sekti jo pėdomis, ne būtinai į seminariją, bet 
į visas įvairiausias gyvenimo sritis. Gintauto apysaka, sklandžiai 
parašyta, daug lengviau skaitosi, kaip Putino kūrinys. Švelnus 
jos stilius ir graži kalba. Svarbiausia tai, kad joje aprašyti as- 
menys, vyrai ir moterys, yra teigiami ir teigiamai vaizduojami, kai 
Putino kūrinyje neigiami tipai teigiamai statomi ir jiems ski 
uždavinys reikšti netiesos idėjas. 

Kristus kitados yra pasakęs apie vieną Savo mokytinį: „Ge- 
riau būtų tam žmogui, jei jis nebūtų gimęs“ (Mat. 26, 24). Pana- 
šiai aš turiu pasakyti, kad daug geriau būtų buvę autoriui ir Lie- 
tuvai, jei „Altorių Šešėly“ būtų likęs visai nerašytas. Iš kitos pu- 
sės visa širdimi linkiu savo tautiečiams, ypač jauniesiems, gerai 
pažinti Gintauto veikalą, jame išvestus principus, jo aprašytuosius 
vyrų ar moterų pavyzdinguosius tipus ir juos imti mylėti. Senas 
priežodis kalba: „Pasisakyk man, ką tu myli, aš pasakysiu tau, 
kas tu esi“. Laiminga bus Lietuva, jei jos visuomenė mylės Sau- 
lių ir jam panašius ar panašias. 


Prierašas 


Pasirodžius šių metų „Tiesos Kelio“ 7—8 numeriui, kuria- 
me buvo tilpus dalis šito rašinio, gavau keletą pastabų. Jos tiek 
svarbios, kad negaliu jų palikti, neaiškinęs dalykų, kuriuos jos 
palietė. 
1. — Pirmoji pastaba sako, kad geriau yra leisti išeiti iš 
Bažnyčios tiems kunigams, kurių dvasia jau yra nukunigėjusi. 
Jiems liekant savo padėtyje įr pareigose susidaro jiems kankynės, 
o tikintiesiems žmonėms tikros, dažnai, nepataisomos žalos. Tai- 
gi, kas smerkia kunigus metusius kunigystę, tas Bažnyčios vidu- 
je palaiko nesveiką ir kenksmingą gaivalą. 

Prisipažįstu peikęs ir peikiąs kunigus, metusius šalin kuni- 
gystę ir išėjusius iš Bažnyčios, bet pripažįstu, kad jie būtų pa- 
darę jai daug daugiau žalos, jei būtų nepasitaisę ir likę kunigau- 
ti. Nukunigėjimas, kaip pūliai, yra ligos padaras. Pūliams išėjus 
iš kūno, sergančiam palengvėja. Bet nukunigėjęs asmuo yra žmo- 
gus, kurį galima prilyginti prie pūlių; tačiau nedera užmiršti skir- 
tumų tarp jo ir tarp puvimo gaminių. Niekam nerūpi išspaustų 
iš žaizdos pūlių ateities apsauga. Kunigas, kad ir neištikimas 
savo pašaukimui, turi gyvą sielą ir jos ateitis rūpi kiekvienam 
tikinčiajam, nes ji nemirs ir turės išduoti savo gyvenimo apyskaitą. 

Viena tos sielos nelaimė, kad, prisiėmusi kilnius ir neleng- 
vus uždavinius su šventomis pareigomis, pasidarė neištikima. 
Tai buvo smukimo ir puvimo eiga. Atsimetimas iš Bažnyčios 
yra ne vienas tik nutolimas nuo gydančių ir gaivinančių priemo- 
nių, bet yra sustiprėjimas blogoje kryptyje. Beveik visuomet su 
tuo susisieja klaidingas blogo veiksmo pateisinimas, kuris su- 
žaloja sąžinę; o ji yra pati didžiausia brangenybė žmoguje. 

Daug blogiau susižaloja sąžinė to žmogaus, kuris jau ne- 
bėra kunigas, o kunigu statosi. Jis šventvagiškai laiko Mišias, 
kad ir būtų tikrai gavęs šventimus, jis veidmainiškai sako pa- 
mokslus, kad ir neneigdamas apreiškimo tiesų. Šita žmonių rū- 
šis daug blogesnė už viešuosius ekskunigus. 

Bažnyčiai geriau, kad šie pastarieji išeina iš jos, bet jiems 
tas išėjimas yra paprastai pražūties nokinimas. 

2. — Antroji pastaba man pažymi, kad ne visi nukunigė- 
jusieji yra atmatos. -- Paprastai aš peikiu veiksmą, vengdamas 


ištarmių, smerkiančių subjektyvia asmens vertę. Aš tikiu, kad tik- 
tai Dievas tegali nustatyti subjektyvią žmogaus vertę ir jo atsa- 
komybę už jo padarytuosius blogus veiksmus. Begyvenant man 
teko matyti slėgiančiai didelių nedorybės veiksmų, kuriuos pada- 
riusieji žmonės subjektyviškai labai mažai kalti tebuvo. 

Kuniguose skirtumas tarp objektyviškai blogo veiksmo ir sub- 
jektyvios veikėjo atsakomybės paprastai būna daug mažesnis ir 
retesnis, kaip pasaulio žmonėse, bet būna, 

Ir negalint pasiekti kito asmens sąžinės gelmių, vis tik rei- 
kia kalbėti apie veiksmus ir juos įvertinti. Aš juos ir įvertinu 
taip, kaip jie turėtų būti vertinami, jei subjektyvi žmogaus kaltė 
būtų tokia, kokia yra objektyvi jo padaryto veiksmo vertė. Nekar- 
tą padaręs pareiškimų raštu ir žodžiu, viešai ir privačiai, kad sa- 
vo nuomones reikšdamas, neliečiu subjektyvios asmenų sąžinės, 
jaučiuosi turįs teisės aiškiai kalbėti apie veiksmų objektyvų ge- 
rumą ir blogumą. Aš dar manau, kad visi žmonės turi pareigos 
imtis atsakomybės už savo veiksmus taip plačiai, kaip išneša ob- 
jektyvus tų veiksmų santykis su dorovės dėsniais. Nenorėčiau, 
kad kas, įvertindamas mano veiksmus, mažintų mano kaltę, pa- 
sigaudamas psichijatro ekspertyzos, būk aš nesižinau, ką darąs. 
Ko nenoriu čia sau, to nedarau nė srpręsdamas apie kitų veiksmus. 

Žodis atmata gana platus. Kiekvienas kunigas, išmestas 
iš kunigystės, arba pats iš jos atsimetęs, jau yra atmata. Kiek- 
vienas jėzuitas, išstojęs iš Jėzaus Draugijos ordino, arba praša- 
lintas iš jo, yra atmata. Kiekvienas iš kariuomenės atleistas ka- 
rininkas yra atmata. Šituose trijuose pavyzdžiuose žodis atmata 
yra vienaip pagrįstas, bet jis teparodo, kad žmogus, buvęs kurį 
laiką viename pašaukime, paskui nebebuvo jame. Apie to žmo- 
gaus dorovinę ir kitokią vertę tas žodis dar nieko nesako. 

Yra buvę pavyzdžių, kad žmonės, išstojusieji iš karininkų, 
tapo visam pasauliui garsiais šventaisiais. Ir tokių yra nemaža, 
Jonui Vianney padaryta net priekaištas, kad jis buvęs dezertyras. 
Dezertyras jis nebuvo, bet ekskarys jis buvo. Neseniai miręs 
Prancūzijos Akademijos narys H. Bremond buvo eksjėzuitas. Iš 
ekskunigų sunkiau yra rasti didžiai pasižymėjusių ir daug gero 
padariusių žmonių, bet ir jie ne viską praranda, prarasdami ku- 
nigystę. Kas kunigaudamas turėjo gražų balsą, tas jį tebeturi ir 
moterį prilygęs; kas turėjo literato ar poeto talentą kunigauda- 
mas, tas nebūtinai turi jį prarasti, praradęs apaštalo dvasią. Kol 

žmogus gyvas, tol jame yra didesnis ar mažesnis tikrųjų verty- 
bių kiekis. 

Tačiau nukunigėjimo eiga, objektyviškai ėmus, yra vertybių 
barstymas. Vienuose jis eina greičiau, kituose lėčiau. Pats tad 
nukunigėjimas yra objektyviškai skaudžiai blogas, bet jis neparodo, 
kiek nukunigėjęs asmuo yra subjektyviškai kaltas. Nukunigėjimo 
peikimas neliečia nukunigėjusių asmenų sąžinės vertės. 

3. — Trečioji pastaba sako: „Ne visi iš kunigų išėjo tam, 
kad pasipelnytų, arba gautų aukštas vietas su stambiomis algo- 
mis“. — Neprisimenu, kad kada nors ir kur nors būčiau sakęs, 
būk vienatinė nukunigėjimo priežastis būtų noras pasipelnyti. 
Aš veikiau linkęs sakyti, kad tas noras yra mažiausia ir rečiau- 
sia nukunigėjimo priežastis. Kiek man teko matyti, begyvenant, 
kitos priežastys veikia dažniau ir stipriau. Istorija rodo, kad 
Jungtinės Šiaurės Amerikos Valstijose XIX, o Lietuvos ne- 
priklausamoje valstybėje XX šimtmečio pirmoje pusėje eks- 
kunigams tekdavo laimėti neproporcingai gerų padėčių. Ame- 
rikoje ta laimė jiems jau praėjo, nes valstybė patyrė, kad pa- 
prastai jai maža nauda iš žmonių, pasižymėjusių neištikimybe. 
Lietuvoje galima gana lengvai parodyti asmenų, užimančių gana 
aukštas ir gerai apmokamas vietas, ir ne visados turinčių to, ko 
toms vietoms reikia, bet atsimetusių iš kunigystės. 

Neabejotina, kad Lietuvos ekskuniguose yra žmonių drįsu- 
sių teršti mūsų literatūrą riebių skandalų pilnu šlamštu, neturin- 
čių nė šešėlio literatūrinės vertės. Bet ir jo autorius nukunigėjo 
ne dėl pelno; tik nukunigėjęs neužmigdavo dėl Putino pasisekimo. 

Kitados „Vadove“ minėjau keturias priežastis, dėl kurių 
žmonės netenka tikėjimo. Tam tikras pataisas pridedant, galima 
būtų suminėti keletą priežasčių, dėl kurių kunigai nukunigėja, 
prierašui tai būtų perplatus dalykas. 

4. — Ketvirtoje vietoje mano oponentas sako, kad ne vi- 
suose ekskuniguose pirmiau pakriko dorovė, kuri paskui pa- 
krikdė jų pažiūras, bet esą atsitikimų, kad pirma prasidėjo pa- 
saulėžiūros irimas, pažiūrų pasikeitimas, o paskui atsipalaidavo 
"dorovės taisyklės ir jų vykdymas. 

Daugumoje lietuvių ekskunigų, kuriuos ar pažinte pažįstu, 
yra žymūs du laikotarpiai: pirmasis — tai aukštokas dorovės 
laipsnis keleriais metais prieš įsišventinant bei po įsišventinimo; 
o anrasis ilgiau ar trumpiau prieš nukunigėjimą ir nukunigėjus, 
— idealo sunykimas ir netvarka elgesyje bei pažiūrose. Nė vie- 
no asmens aš negavau pažinti taip įsakmiai, kad galėčiau tvirtai, 

su dokumentais, teigti, kame pirmiau pasireiškė irimas: ar doro- 
vėje ar pažiūrose. 

Tiktai keletą faktų turiu, kad žmogus viešai dar stipriai te- 
beskelbdamas krikščioniškosios ir kunigiškosios dorovės dės- 
nius, jau privačiai juos tylomis ir slaptai laužydavo. Principų 
paneigimas viešai tepasirodė tik keleta metų vėliau faktinai juos 
sumindžiojus. Kas yra skaitęs „Altorių Šešėly“, tas gali aiškiai 
matyti Vasario psichologinėje eigoje, kad dorovės principų lau- 
žymas jame reiškėsi pirmiau už jų neigimą, o dogmatiniai tų 
principų pagrindai pakriko paskutiniai. 

Stiprios pažiūros būna stipri atrama kilnioms dorovės taisyk- 
lėms. Kada tos taisyklės būna laužomos, tai, teoretiškai imant 
dalykus, galima numanyti, kad pažiūrų nebūta stiprių. Bet tai 
yra teorija. Aš os griežtai neneigiu, nė neteigiu, tik manau, kad 
mūsų ekskunigai — literatai paliks gana daug psichologinės me- 
džiagos, iš kurios būsimųjų kartų mokslininkai galės padaryti 
tinkamų išvadų. Mūsų dienoms užtenka žinoti, kad dvasinė kų- 
nigo sveikata laikosi dviem dalykais: stipria ir sistematingai nuo- 
dugnia teologiškai-filosofiška pasaulėžiūra ir sveiku nuosekliu kuni- 
giškos dorovės vykdymu. Nelabai svarbu susekti, kurioje čia sri- 
tyje pirmiau prasideda sugedimas. Užtenka žinoti, kad neišvengs 
sugriuvimo, kas duosis suardyti savyje vieną ar kitą sritį. 

5. — Penktoji mano oponentų pastaba sako: „Už lietuvių 
ekskunigų skaičiaus didumą bent dalis kaltės tenka šeimai, mo-. 
kyklai, gimnazijai, seminarijai, vyskupijos sdmiuištacijai ir kitoms 
priežastims, kurių yra nemaža“, 

Šitame dalyke aš visai sutinku su savo gerbiamuoju opo- 
nentu. Rašydamas apie Gintauto ir Putino romanų kunigus, aš 
pažymėjau, kad Vasaris buvo Marijampolės gimnazijoje, kada jo- 
ję rusifikatoriai pedagogai, naikindami katalikiškąją kultūrą lietu- 
viuose, nesusitarę dirbo išvien su nukatalikėjusiais lietuviais anti- 
klerikalais. Abeji jie savo pastangas kreipė į silpniausią mūsų 


"vietą — į moksleivių dorovę. Lietuvos ūkininko šeima pati buvo 


ne visados aukštai pakilus dorovėje ir visai nejautė reikalo ap- 
saugoti savo vaikus, leidžiamus į mokslus, nuo dviejų priešų, 
tykojusių tą dorovę suardyti ir sunaikinti visai. 

Pažymėjau taip pat, kad būsimo ekskunigo Vasario laikais 
Seinų seminarija gyveno savo smukimo metus. Tai ryški pamo- 
ka mūsų dabartiniams dvasiškijos pedagogams. Kad ir be są4- 
ryšio su savo tema, bet gi jaučiu savo Tėvynei ir Bažnyčiai 
pareigą pasakyti tiems peda ogams, kad, sakysim, stambių trak- 

tatų iš dogminės teologijos praleidimas ir neganėtinai gilus mo- 
ralinis išdėstymas gali atsiliepti kruvinomis katastrofomis. 

Mūs visuomenėje yra tokių nemaža, kurie šiandien žaidžia 
antiklerikalizmu, kaip neišmanąs vaikutis ugnim pas šiaudinį kluo- 
no užlaidą. Tas palengvina nukunigėjimą. Tūlas net džiaugiasi 
juomi; permažai pas mus kreipiama dėmesio į tai, kad religijos 
silpninimas — tai sėkmingiausias ruošimas dirvos bolševizmui ir 
nukultūrėjimui. 

6. — Po didžiajai Prancūzų revoliucijai XVIII šimtmečio pa- 
baigoje ne mažiau kaip dabar Lietuvoje didis buvo nukunigėju- 
sių nuošimtis. Mano oponentai sako, kad Didysis 1914 —1918 
metų karas nemažiau supurtė Lietuvą, kaip anuomet revoliucija 
buvo supurčiusi Prancūziją, todėl ir mūsų ekskunigų didis nuo- 
šimtis esąs visai suprantamas, nestebėtinas dalykas. 

Aš gi sakyčiau daugiau. Anų metų ekskunigų gausybė Pran- 
cūzijoje netiek buvo revoliucinio supurtymo vaisius, kiek to supurty- 
mo dalyvis, Užgesus didžiosioms XVII šimtmečio katalikiškos Pran- 
cūzijos šviesoms ir žvaigždėms, prasidėjo tos šalies kunigijoje 
smukimas. Jis ėjo proto ir doros srityje. Su dvasiškija gedo 
drauge aristokratų dvasia. Didėjant blogumams visuomenės vir- 
šūnėse, negerėjo nė miesto gyventojų, atseit buržujų, sąžinė; di- 
dėjo ir liaudies sprandus slėgiančioji našta, gadindama ūkininkų 
širdis. Tos ir kitos priežastys sukėlė didžiąją Prancūzų Revoliu- 
ciją. Tallegrand'o ir visos konstitucinės dvasiškijos nukunigėjimas 
veikiau stoja į Revoliucijos priežasčių eilę, kaip į jos vaisių pluoštą. 

Didysis 1914—1918 metų karas anaiptol nebuvo iškilęs dėl 
tokios ar kitokios Lietuvos kunigų dorovės. Tas karas betgi pa- 
naikino kaikuriuos varžtus, nedavusius pilnai pasireikšti visiems 
jau ir tuomet buvusiems blogumams. Kol lietuvių ir lenkų. tau- 
tos, pasiremdamos katalikų Bažnyčios jėgomis, tebekariavo su 
rusifikacija, tol nukunigėjimas buvo nusikaltimas ne vien sąžinei 
ir Bažnyčiai, bet taip pat ir tautai bei visuomenei. Rusifikacijai 
išnykus, išdrįso nukunigėti žmonės, kuriems sąžinė ir Bažnyčia 
nebereiškė tiek, kiek to reiškimo reikia žmogaus elgesiui tvarkyti. 

Taigi pasaulinis karas nesudarė nukunigėjimo ir nebuvo jo 
priežastis, tik palengvino reikštis blogumui, susidariusiam iš kitų 
priežasčių. Mes tat negalime sakyti: „Praėjo karas, praeis ir nu- 
kunigėjimo banga“, bet mes turime paieškoti to nukunigėjimo 
tikrųjų priežasčių. Silpna šeimos dorovė, bloga aukštesnėji mo- 
kykla, nelemti seminarinės pedagogijos trūkumai yra tikrosios nu- 
kunigėjimo priežastys. Administracinės kūrijų klaidos ir kaltės 

tebūna gal tik progos nukunigėjimui pasireikšti, bet nebūna jo 
pagrindinėmis priežastimis. Tiek man teko matyti begyvenant. 

Nukunigėjusieji dažnai save teisina tomis kūrijų klaidomis, 
bet sveikos dvasios asmens, daug daugiau nuo tų klaidų nu- 
kentėjusieji už ekskunigus, pasilieka ištikimi Kristui ir Bažnyčiai. 
Visi žino, kad kunigas tarnauja ne kūrijai,, o Dievui ir sieloms, 
kurie nieko nekalti už kūrijų klaidas. 

7. — Vienas oponentas man primena, kad Lietuva neturi 
ekskunigų čempijonato, nes yra šalių, kuriose nukunigėjusių aš- 
menų nuošimtis didesnis, kaip Lietuvoje. Pripažįstu tą ir aš. Yra 
viena šalis, kur ekskunigų nuošimtis didesnis už mūsiškį, todėl 
tegalima sakyti, kad Lietuva „siekia pasaulinio ekskunigų čem- 

" pijonato“, bet klaida būtų pasakius, kad ji tą čempijonatą jau turi. 
Nemanau, kad kam norš, išskyrus Lietuvos ir Katalikybės prie- 
šus, norėtųsi tą čempijonatą mums įgyti. Palaima tam, kas mus 
nuo jo apgintų, kad ir skaudžiu satyros botagu. 

Kai kas sako, kad Putinas tą ir padarė. Yra tiesos tame 
pasakyme, bet iš p. Mykolaičio rašto nematyti, kad jis būtų tu- 
rėjęs tą tikslą. „Altorių Šešėly“ nematyt vaistų, bet yra veikiau 
bandažo nurišimas nuo skaudžios ir biaurios žaizdos. Nesigailiu 
parašęs, kad Vasaris yra „įžulus įspėjimas mūsų kultūrai, kaip 
mūrinei triobai plyšys, einąs nuo stogo iki pamatų apačios“ (Tie- 
sos Kelias, 1936, 7—8 n. 402 p.). 

8. — Paskutinis mano oponentas man tarė, kad Katalikų 
Bažnyčios vertybes gali branginti ir netikintieji. 

Ir su šituo pasakymu aš pilnai sutinku. Pats galėčiau pami- 
nėti gana didelį pluoštą asmenų su garsiais vardais, nesančių 
Bažnyčioje, o pripažįstančių jos nuopelnus. 

Tačiau klysta, kas sako: „reik atsitraukti toliau nuo Bažny- 
čios, kad pamatytum jos gražumą“. Nuo Bažnyčios trauktis at- 
bulam ir neliauti žiūrėjus į ją yra pavojinga, nes galima įgriūti 
į duobę. Einant tolyn nuo Bažnyčios, nusigręžus nuo jos, nėra 
kaip matyti jos gražumų, nes žmogus juk ne vėžys, jis neturi 
akių užpakalyje. 

Bažnyčios gražumą ir brangumą tepamato tik tie nutolusieji 
nuo jos, kurie liauja tolintis, sustoja ir atsigręžia į ją. Palaiminti 
atgailą darantieji. Jie, ištiesų, Bažnyčios motinišką gerumą, kartais, 
labiau pajunta už tuos, kuriems neteko pritirti nutolimo nelaimės! 

Manęs neištiko ta nelaimė, bet aš mačiau artimų man as- 
menų, kurie buvo ir tebėra nutolę. Nors kaikurie gal ir pasipi- 
nigavo nutoldamį, bet aš matau, kaip jie nelaimingi. Iš jų nelai- 

mės didumo aš suprantu, kaip laimingas esu ir atjaučiu Bažny- 
čios didžiąją vertę. Galų gale aš jaučiuosi tą vertę suprantąs ne- 
mažiau už nutolusius nuo kunigystės, net gal ir už tuos, kurie, 
pergyvenę skaudžių varkalynių eiles, grįžo į Bažnyčią ir jos grožį 
šiandien brangina visa širdimi. 


TURINYS 


„— Dvi apysakos 


— Apysakos ir jų tezės 


„ — nukunigėjimas ir kunigų daugumos dorovė 


— Seinų seminarija 
— Kunigai ir moterys. 


„— Kitos „Altorių Šešėly“ tezės 
|| Ei Kultūra, Saulius ir Vasaris 

